title: Hyvinkään maalaiskunnan vaakuna

text: Vaakunan selitys on ”sinisessä kentässä hopeinen uusikuu, jonka yläpuolella kultainen kruunu”. Vaakunan on suunnitellut Olof Eriksson, ja se vahvistettiin käyttöön 29. kesäkuuta 1953. Vaakuna muuttui epäviralliseksi 1969 Hyvinkään maalaiskunnan liityttyä Hyvinkään kaupunkiin.


title: First Album

text: First Album on suomalaisen Pete Parkkosen esikoisalbumi, joka ilmestyi 11. maaliskuuta 2009. Albumin tuottajia on muun muassa Rauli Eskolin, joka on tuottanut Maj Karman ja CMX:n levyjä. Albumille on säveltänyt ja sanoittanut kappaleita myös Peten veli Ville Parkkonen.


title: First Album

text: Albumia on myyty yli 29 000 kappaletta, eli kultalevyyn oikeuttava määrä.


title: Java Database Connectivity

text: Java Database Connectivity (JDBC) on Java-ohjelmointikielen rajapinta, joka määrittelee standardin tavan, millä asiakassovellus voi käyttää tietokantaa. JDBC tarjoaa tietojen kyselyssä ja päivittämisessä tarvittavat metodit. JDBC on suunnattu relaatiotietokantojen käyttöön.


title: Java Database Connectivity

text: Java 2 Standard Edition versio 1.4 (J2SE) sisältää JDBC-rajapinnan versio 3.0:n, sekä JDBC-ODBC-sillan mallitoteutuksen. Silta tarjoaa yhteyden ODBC-rajapinnan tarjoaviin tietolähteisiin Java-virtuaalikoneesta käsin. Tämä silta on suljettua natiivikoodia (ei Javaa), ja soveltuu vain kokeelliseen käyttöön tai tilanteisiin joissa muuta ajuria ei ole tarjolla. JDBC-ODBC-silta tarjoaa vain osan JDBC 3.0 -rajapinnan toiminnoista.


title: Christoph Stephan

text: Christoph Stephan (s. 12. tammikuuta 1986 Rudolstadt, Saksan demokraattinen tasavalta) on saksalainen uransa lopettanut ampumahiihtäjä.


title: Christoph Stephan

text: Stephan saavutti junioreiden MM-kilpailuissa pronssia viestissä 2006 sekä voitti pikakilpailun, takaa-ajon ja viestin maailmanmestaruuden 2007. EM-kilpailujen nuorten viestissä hän sai hopeaa 2006.


title: Christoph Stephan

text: Ensimmäisissä aikuisten MM-kilpailuissaan Pyeongchangissa 2009 Stephan saavutti normaalimatkalla hopeaa. Hän ampui yhden sakkominuutin ensimmäisellä ampumapaikalla ja hävisi kultaa voittaneelle Ole Einar Bjørndalenille 14,1 sekuntia. Viestissä hän hiihti toisen osuuden Saksan pronssijoukkueessa. Hanty-Mansijskin MM-kilpailuissa 2011 hän oli pikakilpailussa seitsemäs.


title: Christoph Stephan

text: Stephan kilpaili maailmancupissa ensimmäisen kerran Kontiolahdella kaudella 2005–2006. Ensimmäisen pistesijansa hän saavutti oltuaan seuraavalla kaudella neljästoista normaalimatkan kilpailussa Lahdessa. Hän sijoittui ensimmäisen kerran kymmenen parhaan joukkoon oltuaan kahdeksas Ruhpoldingin pikakilpailussa kaudella 2007–2008. Ensimmäisen voittonsa – ja palkintokorokepaikkansa – hän saavutti Anterselvan yhteislähtökilpailussa 25. tammikuuta 2009.


title: Christoph Stephan

text: Rulla-ampumahiihdon MM-kilpailuissa Stephan sai 2009 kultaa pikakilpailussa ja sekaviestissä sekä hopeaa takaa-ajossa.


title: Christoph Stephan

text: Stephan lopetti uransa kauteen 2014-2015.


title: Henry Akinwande

text: Henry Akinwande on (s. 12. lokakuuta 1965 Lontoo, Englanti) on englantilainen nyrkkeilijä. Hän on entinen ammattinyrkkeilyn WBO-liiton maailmanmestari. Hän otteli myös WBC-liiton maailmanmestaruudesta, mutta hävisi Lennox Lewisille viidennessä erässä hylkäyksellä. Hän on kohdannut sen jälkeen vaihtelevan tasoisia vastustajia, kuten entisen WBC-liiton maailmanmestarin ja Lennox Lewisin tyrmänneen Oliver McCallin sekä Chris Sirengon.


title: Labradorinmeri

text: Labradorinmeri (, ) on merialue Atlantin pohjoispäässä Grönlannin ja Kanadan välissä. Davisinsalmi yhdistää Labradorinmeren Baffininlahteen pohjoisessa ja Hudsoninsalmi Hudsoninlahteen lännessä.


title: Labradorinmeri

text: Merivirrat kiertävät Labradorinmeressä vastapäivään. Länsi-Grönlannin virta etenee Grönlannin rannikkoa pitkin pohjoiseen Baffininlahteen asti kuljettaen lämpimämpää ja suolaisempaa vettä. Baffininsaaren virta ja Labradorinvirta puolestaan kuljettavat kylmää, vähäsuolaisempaa vettä etelään pitkin Labradorin rannikkoa.


title: Labradorinmeri

text: Labradorinmeri on valtamerten termohaliinikierron kannalta tärkeän Pohjois-Atlantin syväveden muodostumisalue.


title: Labradorinmeri

text: Labradorinmeren länsi- ja pohjoisosat ovat jäässä joulukuusta kesäkuuhun. Merijää on hylkeiden lisääntymisaluetta.


title: Labradorinmeri

text: Labradorin ja Grönlannin rannikoilla kalastettiin ennen turskaa, mutta kalakantojen ehtymisen takia alueella on vallinnut kalastuskielto vuodesta 1992. Katkarapujen pyydystys kasvoi merkittävästi 1900-luvun loppuvuosina.


title: Loren (jalkapalloilija)

text: Lorenzo Juarros García eli Loren, (s. 7. lokakuuta 1966 Mambrillas de Lara, Burgosin maakunta, Espanja) on entinen espanjalainen jalkapalloilija. Hän edusti suurimman osan urastaan baskiseura Real Sociedadia. Hän pelasi joukkueessa yhteensä 354 pääsarjaottelua ja teki niissä 33 maalia. Hän oli pelipaikaltaan keskuspuolustaja. Nykyään hän työskentelee Real Sociedadin organisaatiossa.


title: Loren (jalkapalloilija)

text: Loren pelasi ensimmäisen pääsarjaottelunsa vuonna 1984, kun hän nousi Real Sociedadin juniorijoukkueesta edustusjoukkueeseen. Loren ei pelannut kuitenkaan kuin 4 ottelua kahden ensimmäisen kauden aikana. Vuonna 1987 Loren oli voittamassa Real Sociedadissa Espanjan Cupia. Tilastoiden valossa Loren pelasi uransa parhaan kauden neljännellä kaudellaan Real Sociedadissa, kun hän teki 11 maalia 36 ottelussa.


title: Loren (jalkapalloilija)

text: Vuonna 1989 Loren siirtyi Real Sociedadin naapuriseura Athletic Bilbaon riveihin. Siirtosumma oli noin 300 miljoonaa pesetaa, joka oli silloin suurin maksettu siirtosumma kotimaisesta pelaajasta Espanjassa. Athleticia Loren edusti kahden kauden ajan, kunnes siirtyi vuonna 1991 Real Burgosiin. Ensimmäinen kausi Lorenin osalta Real Burgosissa sujui hyvin. Hän pelasi suurimman osan kauden otteluista ja merkautti niissä seitsemän maalia.


title: Loren (jalkapalloilija)

text: Kun Real Burgosin putosi vuonna 1993 Espanjan pääsarjasta, Loren palasi Real Sociedadiin. Samana vuonna Real Sociedad siirtyi uudelle vasta rakennetulle stadionilleen Anoetalle, ja Loren sai kunnian tehdä stadionin historian ensimmäisen maalin ystävyysottelussa Real Madridia vastaan.


title: Loren (jalkapalloilija)

text: Pelaajauransa Loren lopetti vuonna 2002. Hän pelasi uransa aikana yhteensä 482 ottelua Espanjan pääsarjassa, joka on yhdeksänneksi eniten sarjan historiassa.


title: Max Baer

text: Maximilian Adalbert (Max) Baer (11. helmikuuta 1909 Omaha, Nebraska – 21. marraskuuta 1959 Hollywood, Los Angeles, Kalifornia) oli yhdysvaltalainen ammattilaisnyrkkeilyn raskaansarjan maailmanmestari.


title: Max Baer

text: Max Baer tuli suuren yleisön tietoisuuteen vuonna 1933 voittamalla saksalaisnyrkkeilijä Max Schmelingin. Kesäkuussa 1934 hän nousi raskaansarjan maailmanmestariksi voittamalla Primo Carneran, joka putosi ottelussa 11 kertaa kanveesille. Baer piti maailmanmestaruutta hallussaan yhtä päivää vaille vuoden, kunnes hän hävisi altavastaajana otteluun lähteneelle James J. Braddockille eräässä nyrkkeilyhistorian tunnetuimmista mestaruusotteluista. Saman vuoden syyskuussa Baer otteli New Yorkin Yankee Stadiumilla nousevaa tähteä Joe Louisia vastaan ja kärsi uransa ainoan tyrmäystappion. Tuo ottelu oli kaikkien aikojen toinen yli miljoonan dollarin tulot kerännyt nyrkkeilyottelu, joka ei koskenut mestaruutta. Baer päätti nyrkkeilyuransa vuonna 1941.


title: Max Baer

text: Max Baer näytteli lukuisissa elokuvissa, muun muassa nyrkkeilyaiheisessa elokuvassa "Mitä kovemmin he kaatuvat..." ("The Harder They Fall") vuonna 1956. Hän esiintyi myös kabareessa toisen entisen nyrkkeilymaailmanmestarin Maxie Rosenbloomin kanssa. Max Baerin veli Buddy Baer oli myös ammattilaisnyrkkeilijä ja elokuvanäyttelijä.


title: Bisnes.fi

text: bisnes.fi oli Talentumin perustama, sittemmin Acacomin ja Image Kustannuksen omistama ns uuden talouden aikakauslehti. Myöhemmin lehti keskittyi luovaan talouteen. Image Kustannuksen siirryttyä osaksi A-lehtiä, bisnes.fi-lehden julkaisu lopetettiin. Viimeinen numero ilmestyi joulukuussa 2006.


title: Deinarkhos

text: Deinarkhos () (n. 361–292 eaa.) oli viimeinen kymmenestä attikalaisesta puhujasta.


title: Deinarkhos

text: Deinarkhos syntyi Korintissa Sostratoksen pojaksi, mutta siirtyi jo nuorena Ateenaan ja Theofrastoksen oppilaaksi. Metoikkina hän ei voinut toimia itse puhujana, mutta hän kirjoitti puheita muille ja toimi logografina. Hänen kukoistuskautensa ajoittui Demetrios Faleronlaisen hallintokaudelle.


title: Deinarkhos

text: Demetrioksen karkottamisen jälkeen Demetrios I:n palautettua demokratian Deinarkhos joutui makedonialaissympatioidensa vuoksi pakenemaan henkensä uhalla Khalkiiseen Euboiaan maanpakoon. Ystävänsä Theofrastoksen avustuksella Deinarkhos pääsi palaamaan takaisin Ateenaan noin vuonna 292 eaa., jossa hän puolisokeana ja ystävänsä ryöstämänä kuoli yli 70-vuotiaana.


title: Daniel Mesotitsch

text: Daniel Mesotitsch (s. 22. toukokuuta 1976 Villach, Itävalta) on itävaltalainen ampumahiihtäjä. Hän on harrastanut lajia vuodesta 1997 lähtien ja edustaa Union Rosenbach -seuraa.


title: Daniel Mesotitsch

text: Mesotitsch kilpaili aikuisten arvokilpailuissa ensimmäisen kerran Pokljukan MM-kisoissa 2001. Hän hiihti avausosuudet Itävallan viestijoukkueissa, jotka saavuttivat MM-hopeaa Pyeongchangissa 2009 sekä pronssia Hochfilzenissä 2005 ja 2017. Hän hiihti olympialaisissa toisen osuuden Itävallan hopeajoukkueessa Vancouverissa 2010 ja pronssijoukkueessa Sotšissa 2014. Östersundin MM-kilpailuissa 2008 hän oli Itävallan viestijoukkueen jäsenenä neljäs, Ruhpoldingissa 2012, Nové Městossa 2013 ja Kontiolahdella 2015 viides sekä Anterselvassa 2007 kuudes.


title: Daniel Mesotitsch

text: Henkilökohtaisilla matkoilla Mesotitsch on ollut arvokilpailuissa parhaimmillaan pikakilpailussa ja takaa-ajossa neljäs Ruhpoldingin MM-kilpailuissa 2012. Vancouverin olympialaisissa 2010 hän oli yhteislähtökilpailussa viides ja normaalimatkalla yhdeksäs. MM-kilpailuissa hän on ollut normaalimatkalla kahdestoista Hanti-Mansijskissa 2003 ja Anterselvassa 2007 sekä kolmastoista Ruhpoldingissa 2012, jossa hän oli lisäksi yhteislähdössä neljästoista. Hochfilzenissä 2017 hän oli normaalimatkalla viidestoista.


title: Daniel Mesotitsch

text: Mesotitsch osallistui ensimmäiseen maailmancup-kilpailuunsa Pokljukassa kaudella 1999–2000. Ensimmäisen pistesijansa hän sai oltuaan normaalimatkalla 22. Salt Lake Cityssä kaudella 2000–2001. Ensimmäisen voittonsa hän saavutti Anterselvan normaalimatkan kilpailussa kaudella 2001–2002. Aiemmin hän ei ollut sijoittunut maailmancupissa kertaakaan kymmenen parhaan joukkoon. Samana viikonloppuna hän sijoittui takaa-ajokilpailussa kolmanneksi. Seuraavan kerran hän sijoittui kolmen parhaan joukkoon oltuaan toinen Anterselvan normaalimatkan kilpailussa kaudella 2009–2010. Samana viikonloppuna hän voitti takaa-ajokilpailun. Kaudella 2010–2011 hän voitti normaalimatkan maailmancup-kilpailun Pokljukassa. Kaudella 2012–2013 hän oli kolmas Anterselvan takaa-ajokilpailussa ja kaudella 2013–2014 kolmas Östersundin normaalimatkalla. Itävallan viestijoukkueen jäsenenä hän on ollut voittamassa maailmancup-viestiä Pokljukassa kaudella 2001–2002, Hochfilzenissä ja Oberhofissa kaudella 2008–2009 sekä Hochfilzenissä kaudella 2009–2010.


title: Karjaan maalaiskunnan vaakuna

text: Karjaan maalaiskunnan vaakuna on saanut aiheensa kunnan historiasta. Kolme muuria viittaa kolmeen Karjaan pitäjän keskiaikaiseen linnan: Raaseporin, Grabbackan ja Junkarsborgin linnoihin. Aaltokoro viittaa Mustionjokeen ja raudan merkki mustalla pohjalla sen varrella olleeseen rautaruukkiin.


title: Karjaan maalaiskunnan vaakuna

text: Vaakunan selitys on ”aaltokorokatkoisen kilven punaisessa yläkentässä kolme kultaista sakaroitua muuria asetettuina 1 + 2, sen hopeisessa alakentässä musta, aaltokoroinen tyvikenttä, jossa kultainen raudan merkki”. Vaakunan on suunnitellut Gunnar Forsström, ja se vahvistettiin käyttöön 6. helmikuuta 1950. Vaakuna muuttui epäviralliseksi 1969 Karjaan maalaiskunnan liityttyä Karjaan kauppalaan.


title: Jani Komulainen

text: Jani Petri Komulainen (s.  3. kesäkuuta 1978) on uransa lopettanut suomalainen pesäpalloilija ja nykyinen pelinjohtaja. Komulainen saavutti pelaajaurallaan ennätykselliset 12 Suomen-mestaruutta ja yhteensä 17 SM-mitalia. Hän pelasi suurimman osan urastaan Sotkamon Jymyssä.


title: Jani Komulainen

text: Komulainen on edustanut lähes koko uransa Sotkamon Jymyä. Edustaessaan Siilinjärven Pesistä kaudella 1998 Komulainen sotkeutui pesäpallon sopupeliskandaaliin. Hän pelaa sisäpelissä useimmiten vaihtajana numeroilla 3 tai 4, mutta häneltä onnistuu myös kotiutus. Ulkokentällä Komulainen pelasi useamman kauden lukkarina, mutta kaudeksi 2009 Komulainen palasi entiselle pelipaikalleen polttolinjaan, koska Sotkamon Jymy hankki syksyllä 2008 toisen varteenotettavan lukkarin, Mikko Lahtisen. Kaudesta 2012 lähtien Komulainen on pelannut vaihtajajokerina. Hän lopetti uransa kauden 2016 jälkeen, mutta palasi takaisin pelaamaan Jymyssä elokuussa 2017 kesken kauden. Kauden 2017 päätteeksi ilmoitti jälleen lopettavansa pelaajauransa ja siirtyi Jymyn pelinjohtajaksi kaudelle 2018.


title: Jani Komulainen

text: Komulainen on ammatiltaan luokanopettaja. Hän on vieraillut Linnan juhlissa kahteen otteeseen, viimeksi vuonna 2015.


title: Jani Komulainen

text: Komulainen pelasi ensimmäisen kautensa Superpesiksessä vuonna 1997, kun kesken kauden Asko Tuhkasen tilalle pelinjohtajaksi palannut Juha Tanskanen nosti vielä A-juniori-ikäisen Komulaisen edustusjoukkueeseen jokeripelaajaksi. Hän pelasi ensimmäisen pääsarjaottelunsa 29. kesäkuuta Hyvinkäällä. Komulainen löi ottelussa uransa avausjuoksun kotiuttamalla Marko Pääkkösen toisella jaksolla ja keräsi kaksi kärkilyöntipistettä.


title: Jani Komulainen

text: Runkosarjassa kolmanneksi sijoittunut Sotkamo voitti välierissä Seinäjoen Komulaisen kolmospuolen läpilyönnin ratkaistessa viidennen välieräottelun toisen jakson ja samalla finaalipaikan. Loppuotteluissa Sotkamo voitti Kiteen Pallon. Komulainen pelasi kaikki ottelunsa jokerina. Runkosarjassa hän pelasi kahdeksan ottelua ja keräsi tilastoihinsa yhdeksän lyötyä ja kolme tuotua juoksua sekä 12 kärkilyöntiä. Pudotuspeleissä hän pelasi 10 ottelua, joissa hän löi kolme juoksua, toi kaksi ja keräsi seitsemän kärkilyöntiä.


title: Jani Komulainen

text: Kaudeksi 1998 Komulainen lähetettiin hakemaan kokemusta Siilinjärven Pesikseen, jossa tarjolla oli huomattavasti isompi rooli kuin Sotkamon nimekkäässä joukkueessa. Komulainen pelasi kauden pääasiassa kolmosvahtina ja sisäpelissä numerolla kolme tai neljä. Tehopisteiden valossa kausi oli vaatimaton. 26 ottelussa kertyi neljä lyötyä ja yhdeksän tuotua mutta kärkilyöntejä kertyi jo 100. Joukkueen kausi oli heikko ja SiiPe sijoittui runkosarjassa 12:nneksi. Kaudelle sattui myös pahamaineinen 13. elokuuta pelattu sopupelikierros, jossa Siilinjärven pelaajia ja taustahenkilöitä oli voimakkaasti mukana.


title: Jani Komulainen

text: Komulainen palasi takaisin kasvattajaseuraansa Jymyyn ja häntä kaavailtiin alustavasti lukkarin paikalle takaisin polttolinjaan siirtyneen Kari Hakkaraisen tilalle. Komulainen joutui kuitenkin kärsimään runkosarjan alusta viiden ottelun pelikiellon rangaistuksena sopupeliskandaalista. Lukkariksi otettiin pelikiellon ajaksi Ykköspesiksessä Haapajärven Pesä-Kiiloissa uraansa lopettelemassa ollut Matti Iivarinen. Hänen otteisiinsa oltiin niin tyytyväisiä, että hänet pestattiin Jymyn lukkariksi koko loppukaudeksi. Näin ollen Komulainen joutui sopeutumaan ulkokentällä siepparin tonttiin. Sisäpelissä rooli oli kuitenkin suuri ja Komulainen pelasi käytännössä koko kauden numerolla neljä. Komulaisen uran ensimmäinen kunnari superpesiksessä syntyi 8. heinäkuuta 1999 kotiottelussa Kiteetä vastaan.


title: Jani Komulainen

text: Sotkamo voitti runkosarjan mutta hävisi puolivälierissä Pattijoen Urheilijoille otteluvoitoin 1–3. Komulaiselle kausi oli sisäpelin osalta jonkin asteinen läpimurto. Runkosarjassa hän kokosi 22 ottelussa 2+26 lyötyä, 25 tuotua ja 106 kärkilyöntiä. Hän sijoittui tehotilastossa 12:nneksi ja oli Jymyn toiseksi paras Jarkko Kokon jälkeen.


title: Jani Komulainen

text: Jani Komulaiselle määrättiin koko kauden 2000 kattava pelikielto vuoden 1998 sopupeliskandaaliin osallistumisesta.


title: Jani Komulainen

text: Kaudella 2001 Komulainen pelasi sisäpelissä pääasiassa kotiuttajan roolissa vaihdellen numeroilla 4, 5 ja 6 Jarkko Kokon ja Toni Kohosen kanssa. Kausi oli hänen uransa siihen asti paras ja samalla hän saavutti yhden kauden lyötyjen ennätyksensä, 28 ottelussa 3+45=48. Lisäksi tuotuja kertyi 33 ja kärkilyöntejä 142. Ulkopelissä Komulainen toimi pienemmässä roolissa kolmosvahtina.


title: Jani Komulainen

text: Sotkamo voitti runkosarjan ja selviytyi loppuotteluihin, joissa se kohtasi kaksi edellistä mestaruutta voittaneen Kiteen. Ensimmäinen ottelu Sotkamossa eteni supervuoropariin, jossa Komulainen kahden palon ajolähtötilanteessa löi viimeisellä lyönnillään kakkosluukusta läpi, tuloksena kunnari ja kaksi tavallista. Kun Kitee ei onnistunut tekemään juoksuja, voitti Jymy ottelun 2-1. Sotkamo vei nimiinsä myös kaksi seuraavaa ottelua ja voitti Suomen mestaruuden otteluvoitoin 3-0. Komulainen teki 9 ottelussa 1+15 lyötyä, 5 tuotua ja 36 kärkilyöntiä.


title: Jani Komulainen

text: Kaudeksi 2002 Komulainen siirtyi uransa päättäneen Kari Hakkaraisen tilalle numerolle kolme Jymyn uudeksi päävaihtajaksi. Komulainen sopeutui uuteen sisäpelirooliinsa hyvin ja kaksikon Jarmo Heikkinen - Mikko Kuosmanen jälkeen lyöminen tuotti kärkilyöntitilaston kuudennen sijan 166 kärkilyönnillä. Lisäksi 29 ottelussa kertyi 2+9 lyötyä ja 39 tuotua.


title: Jani Komulainen

text: Runkosarjan voittanut Jymy eteni jälleen loppuotteluihin, joissa vastassa oli Pattijoen Urheilijat. Komulainen onnistui jälleen lyömään kunnarin ratkaisten toisen ottelun ensimmäisen jakson kolmosjatkeelta läpi menneellä lyönnillä. Sotkamo voitti mestaruuden toisen kerran peräkkäin voitoin 3-0. Pudotuspeleissä Komulaisen saldo oli 10 ottelua 1+5 lyötyä, 9 tuotua ja 46 kärkilyöntiä.


title: Jani Komulainen

text: Komulainen jatkoi numerolla kolme ja ulkopelissä kolmosvahtina. Sisäpelitilastojen valossa kausi oli hänelle selkeästi aiempia heikompi. 26 ottelussa kertyi 1+4 lyötyä, 21 tuotua ja 137 kärkilyöntiä, joka oikeutti seitsemänteen sijaan kärkilyöntitilastossa.


title: Jani Komulainen

text: Loppuotteluissa Sotkamo voitti Järvenpään paras kolmesta -sarjassa voitoin 2-0 ja saavutti kolmannen peräkkäisen mestaruuden. Komulainen oli pudotuspeleissä hyvässä vireessä keräten 11 ottelussa 1+7 lyötyä, 15 tuotua ja 69 kärkilyöntiä.


title: Jani Komulainen

text: Alustavasti muualle siirtymistä harkinnut Komulainen päätyi jäämään Sotkamoon, kun hänelle tarjottiin lukkarin paikkaa Toni Kohosen palattua kasvattajaseuraansa Kiteen Palloon. Sisäpelissä Komulainen pelasi numeroilla kaksi ja kolme. Hän kokosi tilastoihinsa 28 ottelussa 4+13 lyötyä, 33 tuotua ja 197 kärkilyöntiä ja saavutti ensi kertaa urallaan kärkilyöntitilaston voiton.


title: Jani Komulainen

text: Sotkamo voitti neljännen kerran peräkkäin sekä runkosarjan että Suomen mestaruuden voitettuaan loppuotteluissa Kiteen Pallon. Komulaiselle mestaruus oli uran viides. Pudotuspeleissä hänen saldonsa oli 14 ottelussa 1+8 lyötyä, 18 tuotua ja 90 kärkilyöntiä (1. sija). Komulainen valittiin kauden päätteeksi myös vuoden pesäpalloilijaksi.


title: Jani Komulainen

text: Jarkko Kokko purkaa talvella sopimuksensa, jolloin pelinjohtajaksi nimetty Mikko Huotari tarvitaan edelleen lyöjäjokerin rooliin. Asko Tuhkasesta tehdään kauden alla Jymyn uusi pelinjohtaja. Komulainen jatkaa siitä mihin edelliskaudelle jäi. Runkosarjassa syntyy 25 ottelussa 3+17 lyötyä, 26 tuotua ja 182 kl tuloksena toinen perättäinen kärkilyöntitilaston voitto. Jymystä tulee myös toinen tilastovoittaja Jarmo Heikkisen napatessa etenijäkuninkuuden.


title: Jani Komulainen

text: Jymy voittaa jälleen runkosarjan ja tällä kertaa myös jatkosarjan. Välierissä vastaan tulee Nurmon Jymy. Sotkamo vie ensimmäisen kamppailun kotonaan, mutta Nurmo puolestaan voittaa kaksi seuraavaa. Neljännessä ottelussa Komulainen varmistaa kunnarillaan toisen jakson voiton ja sarja etenee ratkaisevaan viidenteen otteluun. Sotkamossa Nurmo vie ensimmäisen jakson, mutta kotijoukkue pakottaa kamppailun supervuoropariin voittamalla toisen jakson. Supervuoroparin tasoittavalla kahden palon tilanteessa Antti Piuhola kotiuttaa Teijo Kankaanpään välilyönnillä ja Nurmo etenee finaaliin. Ensimmäisessä pronssiottelussa Komulainen ratkaisee toisen jakson heti ensimmäisessä vuorossa 1+2 juoksua tuottavalla läpilyönnillä. Toiseen otteluun Hyvinkäälle pettynyt Jymy matkustaa henkilöautoilla. Voitokas ottelu merkitsee Komulaiselle uran ensimmäistä pronssimitalia. Pudotuspeleissä saldo on 14 ottelua 2+7 lyötyä, 17 tuotua ja 94 kl (1. sija). Komulainen palkitaan kauden päätteeksi parhaalle sisäpelaajalle annettavalla kultaisella mailalla.


title: Jani Komulainen

text: Pelinjohtajaksi palaa yhden välivuoden jälkeen Janne Vuorinen, jonka voimakkaasti ykköskärkeen perustuvan sisäpelitaktiikan tärkein palanen on Komulainen. Hyvässä vireessä oleva Komulainen pelaa joko numerolla kaksi tai kolme läpikauden ja saavuttaa ensimmäisen kerran 200 kärkilyönnin rajapyykin. Tuloksena tilaston voitto 216 kärkilyönnillä. Komulainen sijoittuu lisäksi tehotilastossa kuudenneksi, kun 27 ottelussa kertyy 4+22 lyötyä ja 38 tuotua ja etenijätilastossa neljänneksi. Sotkamo voittaa kuudennen kerran peräkkäin runkosarjan.


title: Jani Komulainen

text: Pudotuspeleissä Komulainen on entistäkin hurjemmassa vireessä ja Sotkamo voittaa jatkosarjan ennen Kuopiota ja Raahea. Välierissä vastaan tulee tuttu kilpakumppani Kiteen Pallo. Sotkamo voittaa ensimmäisen ottelun kotonaan Komulaisen lyödessä 1+2 juoksua. Toinen ottelu Kiteen Rantakentällä ratkeaa toisen jakson ensimmäisessä vuorossa Komulaisen 1+2 juoksun arvoiseen läpilyöntiin. Komulainen lyö Jymyn kaikkiaan viidestä juoksusta neljä. Jymy voittaa sarjan suoraan kolmessa ottelussa ja etenee finaaliin Pattijokea vastaan. Finaalisarja on tasainen ja kiihkeä. Kaksi ensimmäistä ottelua päättyvät supervuoroparin jälkeen kotivoittoihin. Kolmannessa ottelussa Sotkamossa Komulainen lyö 2+2 tuo 3 ja kirjauttaa 14 kl Jymyn voittaessa 2-0. Neljännessä ottelussa Komulainen ratkaisee toisen jakson lyömällä ykköstilanteessa kolmosluukusta läpi, perinteistä kuviota pelaavan Pattijoen kolmospolttajan Kemilän aavistaessa keskeen. Pattijoki kuitenkin voittaa ottelun kotiutuslyöntikilpailussa, joten sarja etenee viidenteen otteluun. Sotkamo voittaa ratkaisevan ottelun kotonaan 1-0 ja nappaa seurahistorian 12. kultamitalin. Komulaiselle mestaruus on jo kuudes. Finaalit 11 kärkilyönnin keskiarvolla pelaavan Komulaisen saldo pudotuspeleissä on huikea, 15 ottelussa 8+13 lyötyä, 24 tuotua, 137 kl (1. sija) ja kärkilyöntiprosentti 73,65. Komulainen palkitaan kauden päätteksi vuoden pesäpalloilijana, vuoden lukkarina sekä kultaisella mailalla.


title: Jani Komulainen

text: Jymyllä on runkosarjassa vaikeuksia ja erityisesti kotiuttaminen takkuilee. Loppukauden aikana paluun kokoonpanoon tekevät edelliskauteen uransa kertaalleen lopettanut Mikko Kuosmanen sekä vuonna 2001 edellisen kerran pelannut nyt lyöjäjokerin roolin ottava Kari Hakkarainen. Ottelussa Kuopiota vastaan 8.7. Komulainen tekee henkilökohtaisen kärkilyönti ennätyksensä 15 kärkilyönnillä. Komulainen pelaa jälleen loistokauden ja voittaa neljännen kerran peräkkäin kärkilyöntitilaston 211 kärkilyönnillä, joka on 44 kl enemmän kuin toiseksi tulevalla Teemu Haatajalla. Tehopisteitä kertyy 26 ottelussa 3+15 lyötyä ja 29 tuotua.


title: Jani Komulainen

text: Jymy sijoittuu runkosarjassa kolmanneksi, mutta voittaa jatkosarjan ja saa vastaansa välierissä Koskenkorvan Urhelijat. Jymy on sarjassa selkeästi parempi ja voittaa suoraan kolmessa ottelussa. Finaalissa vastassa on Hyvinkää Tahko, jonka Jymy oli kohdannut finaalissa edellisen kerran vuonna 1996. Sotkamo voittaa ensimmäisen ottelun Hiukassa 1-0, mutta Tahko kääntää sarjan edukseen voittamalla kolme seuraavaa peliä ja sitä kautta mestaruuden voitoin 3-1. Hopea on Komulaisen uran ensimmäinen. Pudotuspeleissä hän kirjauttaa saldon 14 ottelua 2+6 lyötyä, 18 tuotua ja 102 kl (2. sija)


title: Jani Komulainen

text: Jymyn uudeksi pelinjohtajaksi valitaan edelliskauteen uransa päättänyt Mikko Kuosmanen, joka on vastannut jo pitkään joukkueen valmennuksesta. Komulainen pelaa jälleen hyvän kauden erittäin ulkopelipainotteisessa ja vähäjuoksuisessa sarjassa. Viidenteen peräkkäiseen kärkilyöntitilaston voittoon riittää 150 kl. Lisäksi vain 24 ottelua sisältävässä runkosarjassa syntyy 5+8 lyötyä ja 28 tuotua (10. sija)


title: Jani Komulainen

text: Jymy sijoittuu runkosarjassa kolmanneksi Raahen ja Kouvolan jälkeen, mutta voittaa jälleen jatkosarjan ja saa siten kotiedun välieriin ja finaaleihin. Välierissä Sotkamo häviää Nurmolle kaksi ensimmäistä ottelua, mutta tiivistää sitten peliään ja voittaa kolme seuraavaa ottelua kaikki jaksoin 1-0 ja etenee kolmannen kerran peräkkäin finaaliin. Vastaan tulee toissa vuoden tapaan Pattijoki. Finaalisarja on erittäin kuumaverinen ja useita provosointiepisodeja sisältävässä sarjassa jaetaan kaikkiaan kolme pelikieltoa. Kumpikin joukkue voittaa kahdesti kotonaan kolmannen ja neljännen ottelun ratketessa vasta kotiutuslyöntikilpailussa, joten edetään jälleen ratkaisevaan viidenteen finaaliin. Pattijoki onnistuu jättämään Sotkamon Hiukassa nollille voittaen ottelun jaksoin 0-1, 0-1 voittaen samalla seurahistorian ensimmäisen mestaruuden. Komulainen ei ole loppupeleissä parhaimmillaan ja lautasen äärelläkin on syötön kanssa vaikeuksia, joista pahimpana esimerkkinä neljännessä finaalissa annettu vapaataivaljuoksu. Pudotuspelien saldo on 17 ottelua 0+3 lyötyä, 14 tuotua ja 90 kl (2. sija).


title: Jani Komulainen

text: Jymy hankkii uudeksi lukkari Mikko Lahtisen Kuopiosta ja Komulainen siirtyy takaisin polttolinjaan kolmosvahdiksi/kolmospolttajaksi. Runkosarja on jälleen erittäin vähäjuoksuinen eikä yksikään joukkue onnistu ylittämään 200 tehdyn juoksun rajaa. Antti Hartikaisen ja Lauri Suutarisen jälkeen numerolla kolme pelaavan Komulaisen kausi on hyvää keskitasoa. Hän kuitenkin häviää ensimmäistä kertaa kuuteen vuoteen kärkilyöntitilaston voiton, sijoittuen toiseksi Juha Korhosen jälkeen. Runkosarjan saldo on 24 ottelua 2+14 lyötyä, 28 tuotua ja 145 kärkilyöntiä.


title: Jani Komulainen

text: Jymy sijoittuu runkosarjan tasaisessa kärkikastissa vasta neljänneksi ja saa puolivälierissä vastaansa Kiteen. Jymy on sarjassa parempi voitoin 4-0 ja etenee kymmenettä kertaa peräkkäin välieriin, joissa vastaan asettuu edellisvuoden finaalivastustaja Pattijoki. Tällä kertaa Jymy on parempi suoraan kolmessa ottelussa ja etenee neljättä kertaa peräkkäin finaaliin. Vastustajaksi tulee Toni Kohosen johtama runkosarjan kakkonen Kouvolan Pallonlyöjät, joka voitti joukkeiden molemmat runkosarjakohtaamiset. Jymy onnistuu voittamaan ensimmäisen ottelun Kouvolassa kotiutuslyöntikilpailun jälkeen, mutta häviää toisen ottelun kotonaan 0-1. Jymy kuitenkin voittaa toisen kerran Kouvolassa ja voittaa neljännen ottelun kotonaan 2-0 päästäen kahdessa viimeisessä ottelussa yhteensä vain kaksi juoksua. Komulainen jää finaaleissa tehopisteiden osalta nollille ja kerää vain 18 kl sarjassa. Pudotuspelien saldo seitsemännen mestaruutensa voittaneella Komulaisella on 11 ottelua 0+2 lyötyä, 11 tuotua ja 62 kl (6. sija).


title: Jani Komulainen

text: Komulainen valittiin kauden alla ensimmäistä kertaa joukkueen kapteeniksi. Komulaisen tilastot paranivat edelliskaudesta selkeästi, vaikka hän kärsi jonkin verran loukkaantumisista ja joutui olemaan yhden ottelun jokerina. Lisäksi normaalisti kolmospolttajana pelannut Komulainen pelasi viimeistä kertaa superpesisottelun lukkarina tuuratessaan 18.7. Hyvinkäätä vastaan poissa ollutta Mikko Lahtista. Runkosarjan saldo oli 26 ottelua 3+14 lyötyä, 34 tuotua ja 151 kl. Ensimmäistä kertaa sitten vuoden 2001 Komulainen ei voittanut Jymyn sisäistä kärkilyöntitilastoa, kun Antti Hartikainen keräsi 162 kl. Koko sarjan tilastossa hän oli kuudes.


title: Jani Komulainen

text: Runkosarjassa varsin ailahtelevasti varsinkin ulkona pelannut Sotkamo sijoittui Kouvolan ja Vimpelin jälkeen kolmanneksi. Puolivälierissä vastaan asteli Pattijoki. Kohtaaminen oli jo seitsemäs joukkueiden välillä pudotuspeleissä Komulaisen uran aikana. Jymy voitti kaikki kolme ottelua lukemin 2-0 ja eteni välieriin. Siellä vastaan asettui sarjan vaarallisimmalla kärkikaksikolla Sami Haapakoski - Henri Puputti varustettu Vimpelin Veto. Edellisellä kaudella pronssille yltänyt Vimpeli voitti ensimmäisen ottelun Saarikentällä 1-0 ja Sotkamo puolestaan toisen Hiukassa 1-0. Sarja oli kauttaaltaan kiihkeä ja erityisesti kolmannessa ottelussa Vimpelissä tunteet kävivät kuumina. Vimpeli vei ottelusta voiton ja Jymy oli näin ollen kotonaan pakkovoiton edessä. Ottelu eteni kotiutuslyöntikilpailuun, jonka aloittavalla vuorolla Vimpeli onnistui tekemään neljä juoksua. Jymyn pystyessä lähes mahdottomassa tilanteessa vain kahteen, eteni Vimpeli loppuotteluun Kouvolaa vastaan. Pronssiottelussa Jymy kohtasi Oulun Lipon, jonka pelinjohtana toimi Janne Vuorinen. Molemmat joukkueet voittivat kotiottelunsa, joten pronssimitalit menivät Jymylle voitoin 2-1. Mitali oli seuralle 11 perättäinen ja Komulaiselle 10 perättäinen. Loukkaantumisten vaivaaman Komulaisen tehot pudotuspeleissä olivat 10 ottelua 0+7 lyötyä, 9 tuotua ja 55 kl (4. sija)


title: Jani Komulainen

text: Talven aikana Jymy vahvisti joukkueettaan hankkimalla lopettaneen Mikko Lahtisen tilalle uudeksi lukkariksi viimeksi vuonna 2003 Jymyä edustaneen Toni Kohosen. Lisäksi joukkueeseen liittyi Aki Orava konkurssiin menneestä Oulun Liposta sekä välivuoden pitänyt Mikko Korhonen. Komulainen ja Jymy pelasivat vahvasti ja nappasivat samalla runkosarjan voiton ennen päävastustaja Vimpeliä. Edellisen kerran Sotkamo oli ollut runkosarjan ykkönen vuonna 2006. Komulainen sijoittui kärkilyöntitilastossa 11. ja jääden kymmenen parhaan ulkopuolelle vasta toisen kerran 2000-luvulla. Edellinen kerta oli kaudella 2001. Komulaisen saldo oli 26 ottelussa oli 1+21 lyötyä, 33 tuotua ja 141 kl.


title: Jani Komulainen

text: Puolivälierissä Sotkamo sai vastaansa Kiteen. Kuten myös runkosarjan lopussa, Komulainen löi pudotuspeleissä numerolla kaksi. Jymyllä oli käytössä kolme etenijäjokeria, jotka käytettiin Hartikaisen ja Komulaisen edessä. Ensimmäisessä ottelussa Komulainen löi yksittäisen ottelun ennätyksensä 2+4 juoksua. Lisäksi hän toi 3 ja saalisti 14 kärkilyöntiä Jymyn murskavoitossa. Kitee kuitenkin voitti yllättäen toisen osaottelun sateisella Rantakentällä. Tämän jälkeen Jymy ei enää herpaantunut vaan vei sarjan nimiinsä voitoin 4-1. Välierissä Jymy selvitti Kouvolan Pallonlyöjät suoraan kolmessa ottelussa ja eteni vuoden tauon jälkeen loppuotteluun. Vimpelin voitettua omassa välieräsarjassaan Raahen, finaaleissa kohtaisivat kauden kaksi selkeästi parasta joukkuetta. Sarjasta muodostui yksi historian tiukimmista ja parhaista. Ensimmäisen ottelun Hiukassa vei Vimpeli supervuoroparin jälkeen. Sotkamo kuitenkin tasoitti sarja voittamalla Saarikentällä tiukan ulkopelikamppailun 0-1 (0-1,1-1). Vimpeli kuitenkin voitti toistamiseen Hiukassa ja jo toisen kerran ratkaisu tapahtui supervuoroparissa Janne Mäkelän lyödessä voittojuoksun. Läpi pudotuspelien kovassa vedossa ollut Komulainen oli kolmessa ensimmäisessä finaalissa tavallista vaisumpi ja erityisesti ulkopelissä hänelle sattui paljon virheitä. Seuraavaan otteluun hän kuitenkin nosti tasoaan selkeästi niin sisällä kuin ulkona. Komulainen löi elintärkeän ensimmäisen jakson tasoitusjuoksun neljännen tasoittavalla Sotkamon voittaessa Saarikentällä 1-0 (2-2,2-5). Ratkaisevaa viidettä finaalia oli Hiukkaan saapunut todistamaan 5 480 henkilöä. Komulainen todisti jälleen kerran olevansa isojen pelien mies lyömällä ensimmäisen jakson neljännen aloittavalla vastustamattomalla kolmosrajaleikkurilla läpi tuloksena 1+2 juoksua. Jakso päättyi lopulta Jymyn 8-1 voittoon. Toisella jaksolla Jymy piti numerot 1-1 ja voitti koko ottelun 1-0. Mestaruus oli Komulaisen uran kahdeksas. Pudotuspelien saldo oli 13 ottelua 3+10 lyötyä, 21 tuotua (3. sija), 77 kl (3. sija) ja kl% 77,00.


title: Jani Komulainen

text: Sotkamo jatkoi uuteen kauteen lähes samalla miehistöllä. Käsivammasta toipuneen Immo Rautiaisen paluu ulkokentälle yhdistettynä 19-vuotiaan Niko Korhosen nousuun aloitusyhdeksikköön mahdollistivat Komulaisen siirtymisen täysin uuteen rooliin jokeripelaajaksi. Pelkästään sisäpeliin keskittyminen oli kokeneelle Komulaiselle uudenlainen haaste. Jokerina Komulainen mahdollisti Jymylle entistä monipuolisemman sisäpelipeluutuksen. Hän sopeutui uuteen rooliin hyvin ja tuloksena oli tilastojen valossa paras kausi sitten vuoden 2006. Saldona 26 ottelussa 4+9 lyötyä, 40 tuotua ja 169 kl. Komulainen teki samalla henkilökohtaisen tuotujen juoksujen ennätyksensä ja sijoittui kärkilyöntitilastossa kolmanneksi.


title: Jani Komulainen

text: Sotkamo ja Vimpeli olivat runkosarjassa ylhäisessä yksinäisyydessään. Vain kolme ottelua kauden aikana hävinnyt Sotkamo vei voiton nimiinsä kolmen pisteen erolla Vimpeliin. Pudotuspeleissä Sotkamo päihitti hallitusti ensin Jyvskylän suoraan voiton 4-0 ja sitten välierissä Raahen voitoin 3-0. Finaalissa vastaan asettui jälleen Vimpeli. Ensimmäinen ottelu ratkesi kotiutuslyöntikilpailussa Jymyn eduksi. Toinen finaali Saarikentällä eteni niin ikään kotiutuslyönteihin, jossa ratkaisujuoksun iski Komulainen kotiuttamalla ensimmäisessä parissa Niilo Piiponniemen välilyönnillä. Kolmannessa finaalissa Komulainen toimi jälleen kerran ratkaisijana lyömällä toisessa vuorossa edellisvuoden finaalin tapaan kolmosrajasta läpi kunnarin ja kahden tavallisen arvoisesti. Sotkamo voitti ottelun jaksoin 2-0 Komulaisen kirjauttaessa tehot 1+4, 2 tuotua ja 10/12 kl. Jälleen kerran loppupeleissä loistoiskussa ollut Komulainen keräsi pudotuspeleissä saldon 10 ottelua 2+12 lyötyä (6. sija), 13 tuotua (6. sija), 72 kl (3. sija) ja kl% 75,79. Komulainen valittiin kauden päätteeksi vuoden jokeriksi.


title: Jani Komulainen

text: Sotkamon joukkue säilyi lähes samana kuin edellisellä kaudella. Suurin muutos oli Jimi Heikkisen lopettaminen. Komulainen jatkoi siitä mihin oli edellisellä vuonna jäänyt. Ollen mailanvarressa tasaisen vakuuttava läpi kauden. Dominoivasti pelannut Sotkamo teki sarjassa eniten juoksuja ja päästi vähiten eikä jäänyt runkosarjassa yhdessäkään ottelussa ilman pisteitä. Myös hallimestaruuden puhtaalla pelillä voittanut Sotkamo hävisi koko kauden aikana ainoastaan kaksi peliä. Komulainen kävi kesken kauden myös voittamassa Sotkamolle Kontioiden eli yli 35-vuotiaiden suomenmestaruuden, joten kauden aikana pelaamastaan 43 ottelusta hänen joukkueensa hävisi ainoastaan kaksi. Komulaisen saldo oli 26 ottelua 3+20 lyötyä, 37 tuotua ja 161 kl (6. sija).


title: Jani Komulainen

text: Pudotuspeleissä Sotkamo sai puolivälierissä vastaansa Koskenkorvan Urheilijat. Sarjassa ei ihmeitä nähty ja Sotkamo marssi jatkoon voitoin 3-0. Välierissä Joensuuta vastaan Sotkamo voitti kaksi ensimmäistä ottelua 1-0. Komulaisen lyödessä jälkimmäisessä toisella jaksolla kunnarin. Kolmannessa ottelussa Komulainen saavutti ensimmäisenä pelaajana historiassa 1000 kärkilyöntiä pudotuspeleissä. Ottelu oli Komulaisen 168 pudotuspeleissä. Sotkamossa oli kamppailussa parempi 2-0 ja kolmas peräkkäinen finaalipaikka varmistui voitoin 3-0. Vastaan asettui taas Vimpeli, joka oli runkosarjassa Hiukassa onnistunut katkaisemaan 2011 vuodesta alkaneen 11 ottelun mittaisen tappioputken Jymyä vastaan. Ensimmäinen finaali Sotkamossa eteni supervuoropariin, jonka tasoittavalla Komulainen löi upean kumuran kolmoskulmaan yli Vimpelin kopparin Henri Puputin ratkaisten voiton Jymylle. Komulainen löi ottelussa yhteensä 0+3, toi 2 juoksua ja sai 11 kärkilyöntiä. Toisessa ottelussa Jymy jätti Vimpelin nollille Saarikentällä ja voitti ottelun 0-2 (0-2,0-5). Kolmas ottelu Hiukassa eteni jälleen supervuoropariin, jossa Immo Rautiainen torjui ensin Vimpelin yrityksen syöksymällä Mäkelän kakkossauma lyönnin kopiksi ja ratkaisi sitten mestaruuden lyömällä voittojuoksun kolmosjatkeelle suuntautuneella viistomaila sijoituksella. Kymmenennen mestaruutensa voittanut Komulainen oli pudotuspeleissä jälleen kauden parhaassa iskussa keräten pelkästään finaaleissa 29 kärkilyöntiä. Kaikkiaan saldona 9 ottelua 1+9 lyötyä, 11 tuotua, 76 kl (3. sija) ja kl% 80. Komulainen valittiin kauden päätteeksi pudotuspelien arvokkaimaksi pelaajaksi. Lisaksi hänet palkittiin vuoden jokerina ja kultaisella mailalla.


title: Jani Komulainen

text: Jymy koki muutoksia, kun Mikko Kuosmanen astui alas pelinjohtajan paikalta ja tilalle tuli edelliseen syksyyn uransa päättänyt Mikko Korhonen. Lisäksi Aki Orava siirtyi Alajärvelle. Talven aikana pitkään lopettamista harkinnut Komulainen liittyi joukkueen mukaan vuoden alusta. Jymyn peli kulki heti kauden alusta alkaen ja Niko Korhosen siirryttyä numerolle kaksi, käytettiin Komulaista nyt aiempaa enemmän kotiutustehtävissä. Tuloksena jälleen erittäin laadukas kausi ja suurin lyötyjen juoksujen määrä sitten kauden 2001. 30 ottelua 1+34 lyötyä, 16 tuotua ja 183 kl (4. sija).


title: Jani Komulainen

text: Vain kolmesti hävinnyt Sotkamo voitti neljännen kerran peräkkäin runkosarjan ennen toiseksi tullut Vimpeliä. Pudotuspeleissä Jymyn otteet olivat erittäin vakuuttavia ja puolivälierissä kaatui ensin Kitee 3-0. Välierissä Hyvinkää puolestaan jäi täysin altavastaajaksi ja Sotkamo voitti kolme peliä juoksuerolla 38-8. Finaalit Vimpeliä vastaan olivat myös Jymyn näytöstä. Jymy voitti kaikki kolme peliä jaksoin 2-0 ja voitti neljännen peräkkäisen mestaruuden Hiukassa 4 113 katsojan edessä. Vain yhden jakson pudotuspeleissä hävinnyt Sotkamo oli edellisen kerran hävinnyt pudotuspeleissä vuoden 2011 kolmannessa finaalissa. Ennätyksellinen voittoputki oli nyt 30 ottelun mittainen. Komulaisen saldo pudotuspeleissä oli 9 ottelua 1+12 lyötyä, 9 tuotua, 53 kl (7. sija) ja kl% 66,25.


title: Jani Komulainen

text: Jymyn pelaajisto vaihtui erittäin vähän edellisestä syksystä, mutta Antti Hartikaisen toipuessa keväällä umpisuolileikkauksesta ja Kosti Rautiaisen parannellessa syksyllä leikattua polveaan, otettiin Komulainen sarjan alkuun takaisin ulkokentälle 3v/3p paikalle. Paluu ulkokentälle sujui hyvin ja Roope Korhosen loukkaannuttua toukokuun lopussa Koskenkorvalla, tarvittiin Komulaista ulkokentällä pitkälle heinäkuuta. Myös mailanvarressa tehokkaana ollut Komulainen pelasi lopulta 25 runkosarjan 30 ottelusta ulkokentällä, esiintyen numeroilla 3 ja 4. Jymyn kokoonpanon vaihtuvuus kesän mittaan oli muutenkin edellisiin kausiin verrattuna suurta. Ailahtelevasti esiintyneen Sotkamon ulkokentästä lyötiin kesän aikana poikkeuksellisen paljon läpilyöntejä. Kolmen ensimmäisen joukkueen sijoitukset olivat kuitenkin auki ennen viimeistä kierrosta, mutta Vimpelin tyrmättyä Sotkamon Saarikentällä ja Joensuun hakiessa voiton Hyvinkäältä päätyi sarjakärki järjestykseen Vimpeli, Joensuu ja Sotkamo. Komulaisen saldo runkosarjassa oli 30 ottelua 1+36 lyötyä, 30 tuotua, 190 kl (6. sija) ja kl% 71,96 (3. sija).


title: Jani Komulainen

text: Pudotuspelien alussa Komulainen siirtyi takaisin jokerirooliin. Puolivälierissä Sotkamo kohtasi pirteän kauden pelanneen Alajärven Ankkurit. Ensimmäinen ottelu Hiukassa oli nihkeä Sotkamon voittaessa 1-0 (2-2,2-1). Tämän jälkeen Jymy otti sarjan selkeämmin hallintaan, voittaen kaksi seuraavaa kamppailua selkeästi 2-0 ja edeten jatkoon. Välierissä vastaan tuli Joensuun Maila, jonka kanssa runkosarjakohtaamisten voitot menivät tasan 2-2. Ensimmäistä kertaa sitten vuoden 2010 Jymyllä ei ollut kotietua välierissä ja ensimmäinen ottelu pelattiin Mehtimäellä Joensuussa. Viimeisessä runkosarjakohtaamisessa lievän henkisen yliotteen saanut Sotkamo vei voiton tasaisessa kamppailussa jaksoin 0-1 (2-3,2-2). Toinen ottelu Hiukassa kääntyi Sotkamolle helposti takaa läpi lipsahtaneen Antti Hartikaisen 1+1 juoksua tuottaneen lyönnin myötä. Koko ottelu Jymylle jaksoin 2-0 (4-1,4-3). Kolmannen ottelun Joensuussa päättyessä niin ikään 0-2 (0-1,1-6) Jymylle, etenivät kainuulaiset viidettä kertaa peräkkäin finaaliin.


title: Jani Komulainen

text: Vaikka finaaleissa vastaan tuli tuttu Vimpeli, oli asetelma hieman aiemmista vuosista poikkeava. Tällä kertaa Vimpelillä oli kotietu ja se oli myös voittanut kaksi viimeistä runkosarjakohtaamista Saarikentällä selvin numeroin. Ensimmäinen ottelu jatkoi samaa rataa runkosarjan lopun kanssa Vimpeli ratkaisi pelin läpilyönneillä Sotkamon ulkokentän haparoidessa. Lopputuloksen ollessa 2-0 (3-1,10-6). Samalla päättyi Sotkamon 36 ottelun mittainen voittoputki pudotuspeleissä. Toiseen pelin Sotkamo sai ulkopelinsä raiteilleen ja peittosi Vedon lukemin 2-0 (4-1, 6-3). Pelin jälkeen nousi kohu, kun Komulaisen ja Vimpelin Mikko Rantalahden välisen sananvaihdon väitettiin sisältäneen asiattoman kommentin Komulaiselta. Vaikka huomautus ei kuulunut tv-lähetyksessä eikä katsomoon, Sotkamo julkaisi asiasta tiedotteen, jossa Komulainen pyysi tilannetta anteeksi. Hän oli myös sopinut asian Rantalahden kanssa pelin jälkeen. Asia oli kuitenkin paljon esillä viikon mittaan ja seuraavana lauantaina pelatussa kolmannessa ottelussa Komulainen sai Saarikentän yleisöltä osakseen voimakkaan huuto/buuausmyrskyn. Hän kuitenkin näytti pelissä jälleen kanttinsa lyömällä ensimmäisen jakson toisen tasoittavalla kolmoskoppari Puputin yli pompanneen kumuran, joka tuotti 1+3 juoksua ja ratkaisi jakson Sotkamolle. Toisella jaksolla Sotkamo teki neljännen aloittavalla kuusi juoksua voittaen sitä kautta koko ottelun 0-2 (4-6, 2-6). Neljännessä ottelussa Sotkamossa Komulainen löi ensimmäisellä jaksolla jälleen kerran kolmosrajasta läpi tuloksena uran 25 pudotuspelikunnari ja yhdeksäs loppuotteluissa. Molemmat ovat ennätyksiä. Jymylle 4-0 päättyneen avausjakson jälkeen Vimpeli oli selkä seinää vasten. Kolmannessa vuorossa Henri Puputin lyönti painui keskeltä takaa maisemiin ja pallopojan pysättäessä pallon lyönnistä tuomittiin videotarkistuksen jälkeen 1+3 juoksua. Jaksoi päättyi Vimpelille 1-5 ja edettiin supervuoropariin joka ratkesi tasoittavalla Hartikaisen harhaheittolla Vimpelin eduksi 0-1. Viidettä finaalia oli Saarikentällä seuraamassa 5 010 katsojaa. Ensimmäisellä jaksolla Vimpeli siirtyi Janne Mäkelän kahdella kotiutuksella jo 2-0 johtoon, mutta Sotkamo kiri rinnalle ja ohi. Jakso päättyi lopulta 2-5, Komulaisen näpäyttäessä 2-3 juoksun. Toisella jaksolla edettiin juoksuitta aina neljännen aloittavalle saakka, kunnes Komulainen onnistui kotiuttamaan tappimiehen yli suuntautuneella kumuralla Niilo Piiponniemen. Kosti Rautiainen viimeisteli vielä loppunumeroiksi 0-2 ja Jymy pääsi juhlimaan ensimmäisenä joukkueena historiassa viidettä peräkkäistä mestaruutta. Finaalit olivat kaikkien aikojen runsas juoksuisimmat ja viidessä pelissä syntyi yhteensä 72 juoksua. Loistavat pudotuspelit pelanneelle Komulaiselle mestaruus oli kahdestoista ja hänet valittiin ansaitusti myös pudotuspelien arvokkaimmaksi pelaajaksi. Ainoastaan pudotuspelien toisessa ottelussa Alajärvellä ilman lyötyä juoksua jäänyt Komulainen keräsi saldon 11 ottelua 2+16 lyötyä, 9 tuotua, 71 kl (3. sija) ja kl% 71,00. Lyödyistä 12 syntyi loppuotteluissa.


title: Jani Komulainen

text: Mikko Kuosmanen palasi takaisin pelinjohtajaksi juniorivalmennukseen keskittyneen Mikko Korhosen tilalle. Joukkueen runko säilyi edelleen samana ja kaudesta 2010 asti kapteenina toiminut Komulainen jatkoi pestissään. Kauden aikana Komulainen saavutti merkittävän virstanpylvään, kun hän 16.7. pelatussa ottelussa Seinäjokea vastaan siirtyi kaikkien aikojen pesispörssissä toiselle sijalle ohi Kari Kuusiniemen. Edellä tilastossa on ainoastaan joukkuetoveri Toni Kohonen. Komulaisen 2705. pesispörssipiste syntyi 1+2 juoksua tuottaneella läpilyönnillä toisella jaksolla. Komulainen löi ottelussa kaikkian 1+5 juoksua ja kyseessä oli kolmas kerta hänen urallaan, kun hän löi yhdessä ottelussa kuusi juoksua. Komulainen pelasi jälleen vakuuttavan kauden eikä 38-vuotiaan otteissa ollut hidastumisen merkkejä. Runkosarjan saldo oli 28 ottelua 2+32 lyötyä, 33 tuotua, 182 kl (5. sija) ja kl% 66,91. Kyseessä oli 14. kerta, kun Komulainen sijoittui kärkilyöntitilastossa kymmenen parhaan joukkoon.


title: Jani Komulainen

text: Sotkamo sijoittui runkosarjassa toiseksi Vimpelin jälkeen ja kohtasi puolivälierissä Hyvinkään Tahkon. Jymy hallitsi sarjaa ja eteni jatkoon suoraan voitoin 3-0. Välierissä vastaan asettui kolmatta kertaa neljän vuoden sisään Joensuun Maila pelinjohtajanaan Petri Pennanen. Ensimmäinen ottelu Hiukassa oli erittäin tasainen ja ratkesi vasta toisessa kotiutuslyöntikilpailussa Komulaisen ja Roope Korhosen onnistuneilla välilyönneillä. Sotkamon voitettua seuraavat ottelut Mehtimäellä 0-2 (2-3,1-2) ja Hiukassa 1-0 (3-3, 7-1), meni sarja Jymylle suoraan 3-0. Kuudetta kertaa peräkkäin finaaleissa kohtasivat Sotkamo ja Vimpeli. Ensimmäisessä ottelussa Jymy ei ollut terävimmillään ja Veto nappasi voiton 1-0 (3-0,2-2). Toinen ottelu Sotkamossa oli kuitenkin Jymyn näytöstä. Komulainen löi viisi juoksua Jymyn voittaessa 2-0 (6-1,7-1). Kolmas peli Saarikentällä oli Jymyltä suvereeni esitys. Vimpeli jäi kotonaan nollille ottelun päättyessä 0-2 (0-3,0-4). Neljännessä ottelussa Vimpeli oli kuitenkin uudella ilmeellä mukana. Vimpelin voittaessa ensimmäisen jakso 1-3 ja Sotkamon toisen 5-1 edettiin supervuoropariin. Siinä Janne Mäkelän kotiutus riitti voittoon, kun Sotkamon Roope Korhonen, Toni Kohonen ja Immo Rautiainen eivät onnistuneet omissa yrityksissään. Edettiin siis toisena vuonna peräkkäin ja kolmatta kertaa 2010-luvulla Sotkamon ja Vimpelin väliseen viidenteen loppuotteluun. Tällä kertaa Vimpeli oli ratkaisuhetkillä parempi ja vei voiton lukemin 2-0 (5-3,1-0). Hopeamitali oli Komulaisen uran kolmas ja yhteensä 17 SM-mitali. Pudotuspelien saldo oli 11 ottelua 0+10 lyötyä, 9 tuotua, 66 kl (5. sija) ja kl% 67,34.


title: Jani Komulainen

text: Komulainen ilmoitti tammikuussa lopettavansa uransa Jymyn nettisivuilla ilmestyneessä jutussa. Kesällä hän toimi Jymyn d-juniori joukkueen pelinjohtajana ja johdatti pojat Turun suurleirin leirimestaruuteen. Ailahtelevasti esiintynyt Jymyn Superpesisjoukkue oli kärsinyt koko kauden loukkaantumisista ja jatkasarjan ensimmäisessä ottelussa Kouvolaa vastaan loukkaantuivat Saku Hakkarainen, Niko Korhonen sekä Antti Hartikainen. Tämän seurauksena pelinjohtaja Mikko Kuosmanen pyysi Komulaista palaamaan pelikentille auttamaan loukkaantumissumasta kärsinvää joukkuetta. Komulainen teki paluunsa 5.8. kotiottelussa Seinäjokea vastaan ja kirjautti yhden lyödyn, kolme tuotua ja kärkilyönnit 6/10 Seinäjoen voittoon päättyneessä kamppailussa. Jymy voitti kuitenkin loput neljä jatkosarjan otteluaan ja kelvollisesti kentällä esiintynyt Komulainen toi kaivattua johtajuutta joukkueeseen. Komulaisen saldo viidestä jatkosarjan ottelusta oli 0+5 lyötyä, 4 tuotua ja 24 kärkilyöntiä onnistmisprosentilla 61,53.


title: Karjanhoito

text: Karjanhoito eli karjatalous tarkoittaa karjaeläinten kuten naudan, jakkien tai vuohien kasvattamista ravinnon tai muiden niistä saatavien hyödykkeiden vuoksi. Sitä on harjoitettu jo tuhansia vuosia aina ensimmäisten eläinten kesyttämisestä asti.


title: Karjanhoito

text: Karjanhoito voidaan jakaa lypsykarjan ja lihakarjan kasvattamiseen. Joskus myös siipikarja erotetaan omaksi ryhmäkseen. Ihmisen ravinnoksi tarkoitettua maitoa saadaan lähinnä lehmistä, puhveleista ja vuohista.


title: Karjanhoito

text: Lihan kysynnän ennustetaan kasvavan maailmassa jopa 70 prosenttia vuoteen 2050 mennessä.


title: Karjanhoito

text: Karjanhoitoa harjoitettiin neoliittisella kaudella, mutta se saattoi alkaa aikaisemminkin. Arkeologiset todisteet osoittavat, että vuohia ja lampaita pidettiin laajasti Aasiassa viimeistään 8000 vuotta eaa.


title: Karjanhoito

text: Suomessa on pidetty lampaita mahdollisesti jo kivikaudelta ja nautoja pronssikaudelta alkaen. Hevonen on saapunut Suomeen viimeistään pronssikauden lopussa, kun taas siat, vuohet ja kanat tulivat Suomeen vasta historiallisella ajalla, todennäköisesti myöhäisellä rautakaudella. Nykyiset maatiaiskarjarodut muodostuivat 1800-luvulla. Kotieläintilojen ja niillä työskentelevien ihmisten lukumäärä on vähentynyt viime vuosikymmeninä huomattavasti.


title: Karjanhoito

text: Maapallon maa-alasta yli neljännes on karjatalouden käytössä. YK:n maailman elintarvikejärjestön FAO:n laskelmien mukaan karjan kasvatus aiheuttaa jopa 18 prosenttia maailman kasvihuonekaasupäästöistä. Lisäksi karjatalouden tuotteet vaativat usein kylmäsäilytystä, ja myös kylmälaitteiden osuus kasvihuonekaasupäästöistä on merkittävä.


title: Mihail Menzbier

text: Mihail Aleksandrovitš Menzbier (, 1855 – 10. lokakuuta 1935) oli venäläinen eläintieteilijä.


title: Mihail Menzbier

text: Menzbier toimi Moskovan yliopiston vertailevan anatomian professorina. Hän kirjoitti tieteellisiä artikkeleita Venäjän linnustosta sekä yhdessä Nikolai Severtsovin kanssa Turkestanin linnustosta.


title: Mihail Menzbier

text: Menzbier oli Venäjän tiedeakatemian jäsen, British Ornithologists' Unionin ja Deutsche Ornithologen-Gesellschaftin kunniajäsen, sekä American Ornithologists' Unionin ja Zoological Society of Londonin kirjeenvaihtajajäsen.


title: Mihail Menzbier

text: Menzbier nimesi joitakin lintujen alalajeja, muun muassa lehtopöllön alalajin "Strix aluco willkonskii".


title: Alex Shelley

text: Patrick Martin (s. 23. toukokuuta 1983), on yhdysvaltalainen ammattishowpainija. Hänet tunnetaan paremmin nimellä Alex Shelley. Hän on paininut lukuisissa Indy-painipromootioissa ja painii tällä hetkellä TNA:ssa. Hän on tällä hetkellä toinen Motor City Machine Guns -joukkueen jäsenistä; toinen heistä on Chris Sabin.


title: Snappertunan vaakuna

text: Snappertunan vaakuna on saanut aiheensa vanhasta Raaseporin kreivikunnan (1569–1680) sinetistä. Kuva-aiheen taustalla on Raaseporin linnan rauniot, jotka sijaitsevät joenrannassa lähellä pitäjän kirkkoa.


title: Snappertunan vaakuna

text: Vaakunan selitys on ”sinisessä kentässä alhaalta aaltokoron rajoittama, reunoihin ulottuva muuri, jonka keskiosa on sakarainen ja tornimainen; saateena kummallakin puolella pystyssä tammenlehti; kaikki kultaa, keskikäytävä ja ikkunaluukut punaiset”. Vaakunan on suunnitellut A. W. Rancken, ja se vahvistettiin käyttöön 14. joulukuuta 1951. Vaakuna muuttui epäviralliseksi 1977, kun pääosa Snappertunasta liitettiin Tammisaaren ja loput Karjaan kaupunkiin.


title: Pensaslepinkäiset

text: Pensaslepinkäiset ("Tchagra") on afrikanlepinkäisten heimoon kuuluva lintusuku.


title: János Xántus

text: János Xántus tai John Xantus de Vesey (5. lokakuuta 1825 Csokonya – 13. joulukuuta 1894 Budapest) oli unkarilainen eläintieteilijä.


title: János Xántus

text: Xántus opiskeli lakimieheksi ja toimi Unkarin armeijan upseerina kansallismielisten kapinassa 1848–1849. Hänet vangittiin ja karkotettiin Prahaan. Hänet vangittiin toistamiseen, mutta hän pakeni Englannin kautta Yhdysvaltoihin. Yhdysvalloissa Xántus harjoitti useita ammatteja, toimien muun muassa kirja- ja rohdoskauppiaana, opettajana ja armeijan sairaanhoitajana. Armeijassa hän tapasi tohtori William Alexander Hammondin, joka toimi Spencer Fullerton Bairdin eläinnäytteiden kerääjänä. Työskennellessään Hammondia avustavana kirurgina Xántus kiinnostui luonnontieteistä ja oppi nopeasti keräämisen ja eläinten täyttämisen taidot. Bairdin ja Hammondin tuella hän onnistui saamaan konsulin aseman Meksikossa, mutta menetti sen tunnustaessaan erään paikallisen sotapäällikön. Pian tämän jälkeen Xántus palasi Unkariin.


title: János Xántus

text: Xántus toimi 30 vuotta Budapestin eläintieteellisen puutarhan johtajana ja Unkarin kansallismuseon kansatieteellisen osaston kuraattorina. Hän suoritti myös keräysmatkoja Aasiaan.


title: János Xántus

text: Xántus nimesi linnuista vuorisiepparin ("Empidonax hammondii"), harmaapäävireon ("Vireo cassinii"), täpläpöllön ("Strix occidentalis") guadalupenmurrin ("Synthliboramphus hypoleucus") ja kaktussirppimatkijan ("Toxostoma cinereum"). Hänen kunniakseen on nimetty naamiosafiirikolibri ("Basilinna xantusii").


title: Justice League Heroes

text: Justice League Heroes on vuoden 2006 lokakuussa julkaistu videopeli, joka perustuu DC Comicsin supersankariryhmään Oikeuden Puolustajat. Pelin julkaisivat Warner Bros. Interactive Entertainment ja Eidos Interactive Xboxille, PlayStation 2:lle, PlayStation Portablelle ja Nintendo DS:lle. Pelistä julkaistiin myös sivujuonella varustettu versio Game Boy Advancelle "", jossa käytössä on vain pelin nimikkohahmo Salama.


title: Justice League Heroes

text: Peli alkaa kun Batman ja Teräsmies estävät Brainiacin komentamien robottien hyökkäyksen S.T.A.R. laboratorioon. Pian kaksikko huomaa hyökkäyksen olleen vain harhautus, sillä välin kun oikea Brainiac varasti laboratoriosta kryptonilaista DNA:ta ja palan kryptoniittia. Samaan aikaan Zatanna ja Metsästäjä Marsista taistelevat Queen Beeta ja hänen kätyreitään vastaan. Metropolisin tapahtumien jälkeen Oikeuden Puolustajat siirtyvät tutkimaan usean ydinohjuksen yritykseksi jääneitä kaappauksia. Ensimmäisestä yrityksestä vastasi The Key, jonka kuitenkin kukistavat Salama ja Vihreä Lyhty (John Stewart). Heti perään Killer Frost yrittää kaapata ydinohjuksen, mutta joutuu Zatannan ja Ihmenaisen pysäyttämäksi. Huolimatta onnistuneista yrityksistä yksi ohjus lentää Oikeuden Puolustajien tietämättä Brainiacin aiheuttaman maailmanlaajuisen katkoksen aikana.


title: Justice League Heroes

text: Oikeuden Puolustajat tajuavat ohjuksen saaneen uudenlaisen ohjelmoinnin ja kykenee nyt tunkeutumaan maan ilmakehän läpi kohti Marsia. Tavoitteena on vapauttaa valkoiset marsilaiset, jotka valloittaisivat maaplaneetan. Teräsmies ja Metsästäjä Marsista matkustavat Marsiin estääkseen heidän karkumatkansa. Koko tilanne oli kuitenkin pelkkää harhautusta, jonka Brainiac oli suunnitellut laskelmoidessaan Oikeuden Puolustajien tarttuvan hänen syöttiinsä. Tämän aikana Brainiac käytti tilannetta hyväksi ja sai varastettua teknologiaa valkoisilta marsilaisilta. Hän myös vapautti Gorilla Groddin vankilasta, joka saman tien hakee kostoa vankilatovereilleen ja ihmiskunnalle kehittämällään maanjäristyskoneella. Sillä aikaa kun Ihmenainen auttaa Teräsmiestä pysäyttämään valkoisten marsilaisten aluksen, Metsästä Marsista palaa vahtitorniin, jossa hän kokoaa toisen ryhmän pysäyttämään Grodd. Ollessaan yksin vahtitornissa Tuomiopäivä väijyttää hänet ottamalla vangikseen, jonka seurauksena Tuomiopäivä valtaa vahtitornin, sillä välin kun Brainiac varastaa "Mother Box" ohjaimen Oikeuden Puolustajien holvista. Jäljellä olevat sankarit kokoontuvat hätäbunkkerissa ja onnistuvat valtaamaan vahtitornin takaisin kukistamalla Tuomiopäivä, sekä vapauttamaan Metsästäjä Marsista. Tämän jälkeen he saavat kohdata oikean Brainiacin luolassaan, jonka sankariryhmä onnistuu näennäisesti kukistamaan. Sillä hän palaa taikaisin henkiin, kun aikaisemmin varastamansa "Mother Box" aktivoituu, jonka seurauksena Brainiac sulautuukin Darkseidiin, joka on vapautunut moniulottuvuuden vankilasta. Vankilan luonut aistinvarainen matrix alue generaattori, joka on manipuloinut Brainiacia kaiken aikaa.


title: Justice League Heroes

text: Oikeuden Puolustajat joutuvatin nyt kohtaamaan Darkseidin, joka kuitenkin tuhoaa kaikki paitsi Teräsmiehen omegasäteellään. Hän muuttaa maaplaneetan uudeksi Apokolipsiksi ja pitää Teräsmiestä vankinaan kryptoniitista tehdyssä sellissä. "Mother Box", joka on aistiva kone onkin manipuloinut Darkseidin voimia. Tämän seurauksena omegasäde ei tuhonnut Oikeuden Puolustajat vaan lähetti heidät toiseen ulottuvuuteen. Ryhmä palaa takaisin Darkseidin hallitsemalle maaplaneetalle vapauttamaan Teräsmiehen, joka ottaa yhteen Darkseidin kanssa voitokkaasti.


title: Elli-Kaija Köngäs

text: Elli-Kaija Köngäs (11. tammikuuta 1932 Tervola – 1. marraskuuta 1982 Ville de Québec, Kanada) oli suomalainen antropologi ja matemaattisen antropologian uranuurtaja.


title: Elli-Kaija Köngäs

text: Köngäs syntyi Tervolan Korpelan kylässä Kalevan tilalla. Äiti Liinu (Eveliina) o.s. Alatossava, isä Matti Teodor Köngäs. Köngäs oli 12-päisen sisarussarjan kymmenes. Hän aloitti koulutiensä 1939 Korpelan koulussa opettajanaan Laina Rintala. Vuonna 1943 Köngäs pääsi Kemin Tyttölyseoon suoraan toiselle luokalle ja suoritti koko lyseon oppimäärän nopeutetusti viidessä vuodessa. Ylioppilaaksi tulonsa jälkeen aloitti suomen kielen opinnot Helsingin yliopistossa. Hän toimi suomen kielen opettajana Tornion Lyseossa. Hän teki kenttätyötä Salomonsaarilla Malaitan lau-heimon parissa 1966–1968. Köngäs-Maranda suoritti tohtorinopintonsa ja jatkotutkimuksensa Yhdysvalloissa. Hän hoiti professuuria kahdessa kanadalaisessa yliopistossa, British Columbian ja Lavalin yliopistossa.


title: Elli-Kaija Köngäs

text: The American Folklore Society on perustanut Könkään mukaan nimetyn muistopalkinnon.


title: Elli-Kaija Köngäs

text: Köngäs opiskeli kansanrunoudentutkimusta Helsingin yliopistossa ja jatkoi opintojaan Asla-stipendin turvin Yhdysvalloissa Bloomingtonissa Indianan yliopistossa. Myöhemmin hän opiskeli Ranskassa Collège de Francessa, jossa hänen opettajanaan oli Claude Lévi-Strauss. Hän avioitui kanadalaisen antropologin Pierre Marandan kanssa, ja he perehtyivät Salomonsaarilla melanesialaiseen lau-heimoon..


title: Elli-Kaija Köngäs

text: Köngäksellä on kaksi lasta Erik Maranda sekä Nicolas Maranda, joka on etnorockmuusikko.


title: Elli-Kaija Köngäs

text: Köngäs on haudattu Tervolaan.


title: Dead Rising

text: Dead Rising on Capcomin kehittämä ja vuonna 2006 Xbox 360:lle julkaisema selviytymiskauhupeli. Peli sijoittuu ostoskeskukseen Willametten kaupunkiin, jossa toimittaja Frank West taistelee zombeja vastaan. Pelaaja voi käyttää aseenaan erilaisia tavaroita.


title: Dead Rising

text: Peli on julkaistu Wiille vuonna 2009 nimellä Dead Rising: Chop Till You Drop.


title: Dead Rising

text: Peli on julkaistu myöhemmin myös Steam-palvelussa Windowsille.


title: Hutchinson and Northern Railway

text: Hutchinson and Northern Railway on Hutchinsonin kaupungissa Kansasissa toimiva rautatieyhtiö. Yhtiö aloitti liikennöinnin vuonna 1923, jolloin sen sähköistetty Carey Saltin kaivosta palveleva tavaraliikenteen rata otettiin käyttöön. Nykyisin rautatiellä on ainoastaan dieselveturivetoista vaihtotyöliikennettä, ja tärkein kuljetusartikkeli on suola.


title: Hutchinson and Northern Railway

text: Hutchinson and Northern Railway hoitaa liikennettä 8,27 km:n mittaisella rataverkolla, joka sijaitsee kokonaisuudessaan Hutchinsonin kaupungin rajojen sisällä. Yhtiöllä on yhdysliikennettä myös BNSF Railwayn, Kansas and Oklahoma Railroadin sekä Union Pacific Railroadin kanssa. Yhtiön omistaa A&K Railroad Materials-konserni. Aiempiin yhtiön omistajiin on kuulunut Processed Minerals, joka on Canadian Pacific Railwayn tytäryhtiö.


title: Psykedeeliterapia

text: Psykedeeliterapia viittaa sellaisiin terapian muotoihin, joiden etenemistä avustetaan jollain psykedeelisellä aineella. Yleisimmin käytettyjä ovat serotoniinijärjestelmän kautta vaikuttavat aineet kuten LSD, psilosybiini ja MDMA. "Mieltä ilmentävää" tarkoittavan psykedeeli-termin käyttäminen tässä yhteydessä hallusinogeeni-termin sijaan painottaa että näitä aineita terapian osana hyödyntävät psykiatrit luottavat psykedeelien tuottaman, psyykeä luotaavan tilan terapeuttiseen hyötyyn. Psykedeelisen terapian puolestapuhujat uskovat psykedeelien tehostavan potilaan omia psykoanalyyttisia kykyjä, helpottaen tavanomaisessa psykoterapiassa etenemistä. Joidenkin potentiaalisten hoitojen osalta tunnetaan myös taudinkuvaan liittyviä farmakologisia vaikutuksia.


title: Psykedeeliterapia

text: Brittiläinen Ronald Sandison avasi vuonna 1955 ensimmäisen LSD-terapiaklinikan, jossa hän käytti LSD:tä psykoterapian apuna. LSD-terapiaa oli kahdenlaista: psykedeeliterapiassa potilaalle annettiin psykoterapian yhteydessä suuri LSD-annos, ja psykolyyttisessä terapiassa hänelle annettiin psykoanalyysin yhteydessä pieniä annoksia, joita kasvatettiin pikku hiljaa. Sandisonin mukaan LSD tehosti psykoterapiaa tuomalla potilaan alitajunnan ja unohtuneet muistot esiin.


title: Psykedeeliterapia

text: Psykedeelien terapiakäyttö on vasta tutkimusvaiheessa mutta tutkimusta on tehty 1950-luvulta lähtien jolloin psykedeelit nousivat laajempaan tiedeyhteisön tietoisuuteen. Myönteisiä tuloksia on saatu seuraavissa hoitotilanteissa sellaisillakin potilailla, joille ei ole ollut apua muista hoitokeinoista:Myös dissosiatiivista nukutusainetta ketamiinia, kappa-opioidireseptorin agonistina toimivaa salvinoriini A:ta ja erittäin monialaisesti vaikuttavaa ibogaiinia on tutkittu masennuksen ja päihderiippuvuuden hoidossa myönteisin tuloksin. Myös karbogeenikaasua on käytetty psykedeeliterapiatutkimuksissa.


title: Psykedeeliterapia

text: Psykedeelien terapeuttisten vaikutusten tutkiminen oli 1950- ja 1960-luvuilla valtion rahoittamaa. 1960-luvun vastakulttuuriin oleellisesti kuuluneen psykedeelien huumekäytön seurauksena psykedeelit kiellettiin lailla ja psykedeelien tieteellinen tutkimus tuli käytännössä mahdottomaksi. 1970-luvulle mennessä tutkimus ja rahoitus olivat lakanneet. Useissa Suomen sairaaloissa tehtiin 1960-luvulla laajoja LSD-kokeita. Vaasan Huutoniemen sairaalassa LSD-kokeisiin osallistui psykologeja, lääkäreitä, sairaanhoitajia ja mielenterveyshoitajia, jotka olivat kaikki vapaaehtoisia. Suomessa suunniteltiin 1960-luvulla Hesperian sairaalassa LSD-hoitoja psykoterapiaa lyhentämään pyrkivänä menetelmänä mutta ajatuksesta luovuttiin liian vaarallisena. Muutamat tutkijat maailmalla jatkoivat psykedeelien hyödyntämistä terapiassa ilman virallista hyväksyntää. 1980-luvun jälkeen aiheesta on vähitellen uskallettu alkaa puhua ääneen tiedeyhteisössä.


title: Psykedeeliterapia

text: Tällä hetkellä tutkimus on enimmäkseen yksityisrahoitteista. Toistaiseksi vain Norjan ja Iso-Britannian valtiot ovat tukeneet uutta tutkimusta. Lääkeyhtiöt eivät ole innostuneet psykedeelitutkimuksen rahoittamisesta. Syyksi on esitetty ainakin sitä, etteivät psykedeelit tarjoa suurta mahdollisuutta rahalliseen hyötyyn koska niitä saatetaan terapian aikana käyttää vain muutamia kertoja, ja koska ne eivät ole patentoitavissa. Psykedeeliterapiatutkimuksen merkittävimpiä rahoittajia ovat englantilainen Beckley Foundation ja yhdysvaltalaiset Heffter Research Institute ja Multidisciplinary Association for Psychedelic Studies (MAPS) -yhdistykset.


title: Huiskulepinkäiset

text: Huiskulepinkäiset ("Dryoscopus") on afrikanlepinkäisten heimoon kuuluva lintusuku.


title: Nicolas Maranda

text: Nicolas Maranda (s. 15. marraskuuta 1967 Auckland, Uusi-Seelanti) on kanadalainen laulaja, sanoittaja, säveltäjä, muusikko ja levytuottaja, joka asuu Montrealissa. Hän yhdistää erikoisessa sävellystyylissään akustisia, sähköisiä ja elektronisia aineksia erilaisiksi sävelmaailmoiksi. Hänen sävellyksiään on ilmestynyt levyinä, ja hän on säveltänyt myös musiikkia televisiosarjoihin ja elokuviin. Hänen tuottamansa levyt yltävät house-musiikista tangoon ja rockista arabialaiseen musiikkiin. Hän käyttää levytyksissään tavanomaisten soittimien lisäksi sellaisia eksoottisia soittimia kuin oud ja didgeridoo. Hän on esiintynyt Pohjois-Amerikassa, Haitilla, Euroopassa, Lähi-idässä, Australiassa ja myös niin eksoottisissa paikoissa kuin Pohjoisnavalla ja Itä-Timorin viidakossa.


title: Nicolas Maranda

text: Marandan vanhemmat ovat suomalainen antropologi Elli-Kaija Köngäs-Maranda ja kanadalainen antropologi Pierre Maranda.


title: Ahmed Ahne (animaatiosarja)

text: Ahmed Ahne on yhdysvaltalais-belgialainen vuonna 1995 valmistunut 52-osainen animaatiosarja. Sarjan päähenkilönä on sarjakuvistakin tuttu Ahmed Ahne. Suomessa sarjaa on esittänyt Yle TV2.


title: Vajnory

text: Vajnory (, ) on Slovakian pääkaupungin Bratislavan osa-alue, jossa eli vuonna 2005 noin 4 000 asukasta. Se sijaitsee Pienten Karpaattien juurella, Bratislavan koillisosassa, ja kuuluu Bratislava III -piiriin. Vajnoryssa toimi kaupungin ensimmäinen lentokenttä. Nykyinen kansainvälinen kenttä on myös Vajnoryn liepeillä.


title: Vajnory

text: Vajnoryssa on ollut asutusta kivikaudelta lähtien, ja sen vauraus on perustunut viinin ja elintarvikkeiden tuotantoon Bratislavan markkinoille. Vajnoryn keskusta on suojelukohde. Sen vanhin rakennus on vuosina 1270–1278 pystytetty kirkko.


title: Rutland

text: Rutland on kreivikunta Keski-Englannissa. Se on Englannin väkiluvultaan pienin kreivikunta, vuonna 2007 siellä arvioitiin asuvan vain 38 400 henkeä. Kreivikunta on pieni myös ulottuvuuksiltaan, kolmisenkymmentä kilometriä pitkä ja leveä. Pääkaupunki Oakham (noin 10 000 asukasta) ja Uppingham (noin 4 000 as.) ovat ainoat kaupungit. Rutlandissa sijaitsee merkittävä lintu- ja luontokohde Rutland Waterin tekojärvi.


title: Maltan vaakuna

text: Maltan vaakuna on Maltan tunnus. Kilpi on halkoinen valkoiseen ja punaiseen. Ne ovat Maltan historiaan aina liittyneet kreivi Roger I:n värit, ja ovat myös Maltan lipussa. Oikean kentän ylänurkassa on hopeinen Yrjön risti, jonka Yhdistynyt kuningaskunta myönsi Maltalle vuonna 1943 sen kestettyä sodan ansiokkaasti. Vaakunan ympärillä on perinteiset rauhan symbolit, oliivipuun ja palmun oksat. Vaakunan yllä on muurikruunu, jossa on kahdeksan sakaraa (joista vain viisi näkyy). Vaakunan alla on valkoisessa nauhassa maan maltankielinen nimi "Repubblika ta’ Malta", suomeksi ”Maltan tasavalta”.


title: Maltan vaakuna

text: Malta oli Britannian protektoraattina vuosina 1800–1813 ja Britannian kruununsiirtomaana vuosina 1813–1964. Seuraavat Yhdistyneen kuningaskunnan vaakunat olivat myös Maltan vaakunoina:


title: Tech N9ne

text: Tech N9ne (oik. Aaron Dontez Yates, s. 8. marraskuuta 1971 Kansas City, Missouri, Yhdysvallat) on yhdysvaltalainen rap-muusikko. Hän käyttää myös taiteilijanimiä "Tecca Nina" tai "Killa Clown". Hänen uransa on jatkunut yli 20 vuotta. Tech N9ne on laajalti yksi menestyksekkäimmistä itsenäisistä rap-artisteista ja on myynyt useita miljoonia albumeja. Tech N9ne omistaa myös puoliksi Strange Music nimisen levy-yhtiön.


title: Tech N9ne

text: Tech N9ne on tullut tunnetuksi chopperista eli erittäin nopeasta räppäyksestään ja monet pitävät tätä artistin tavaramerkkinä. Tech N9nella on kokonaan tälle tyylille omistettuja kappaleita, joista tunnetuin lienee "Worldwide Choppers", jolla vierailee muita chopperista tunnettuja artisteja kuten Busta Rhymes ja Twista.


title: Tech N9ne

text: Konserttiesiintymisissään Tech N9ne käyttää usein kasvomaaleja ja pukeutuu levy-yhtiönsä logolla varustettuun vankila-asuun.


title: Austin Hobart Clark

text: Austin Hobart Clark (17. joulukuuta 1880 Wellesley, Massachusetts – 28. lokakuuta 1954 Washington D.C.) oli yhdysvaltalainen eläintieteilijä.


title: Austin Hobart Clark

text: Austin Clarkin vanhemmat olivat Theodore Minot Clark ja Jeannette Clark. Hänellä oli viisi lasta ensimmäisen vaimonsa Mary Wendell Uphamin kanssa, joka kuoli joulukuussa 1931. Leskenä Clark avioitui Leila Gay Forbesin kanssa 1933.


title: Austin Hobart Clark

text: Clark valmistui Harvardin yliopistosta 1903. Vuonna 1901 hän organisoi tutkimusretken Isla Margaritalle Venezuelaan. Hän jatkoi Antillien tutkimista vuosina 1903–1905. Hän sai työpaikan Smithsonian-instituutin hallinnoimasta Kansallisesta luonnonhistoriallisesta museosta (National Museum of Natural History) Washingtonissa 1908. Hän pysyi virassaan eläkkeelle siirtymiseensä saakka 1950.


title: Austin Hobart Clark

text: Clarkilla oli lukuisia toimia työnsä ohella. Hän oli Washingtonin hyönteistieteellisen seuran (Entomological Society of Washington) puheenjohtaja, American Geophysical Unionin varapuheenjohtaja, ja hän johti American Association for the Advancement of Science-yhdistyksen lehdistötiedotusta.


title: Austin Hobart Clark

text: Clarkin tutkimusalue oli hyvin laaja. Se ulottui valtamerien ja merien biologiaan sekä lintu- ja hyönteistieteeseen. Hän julkaisi yli 600 kirjoitusta useilla kielillä.


title: Austin Hobart Clark

text: Linnuista Clark nimesi muun muassa mulgaparatiisikaijan ("Psephotus varius") vuonna 1910.


title: Romanian historialliset alueet

text: Romanian historiallisilla alueilla ei nykyisin ole käytännön merkitystä. Hallinnollisesti maa on jaettu piirikuntiin.


title: Romanian historialliset alueet

text: Historialliset alueet ja niiden osat:


title: Henri Karjalainen

text: Henri Mikael Karjalainen (s. 19. helmikuuta 1986 Helsinki) on suomalainen autourheilija. Kaudella 2010 hän kilpaili GT Finnish Championshipissa.


title: Henri Karjalainen

text: Karjalainen aloitti uransa kartingissa, jota hän ajoi vuosina 2000–2003.


title: Henri Karjalainen

text: Vuodeksi 2004 hän siirtyi Formula BMW ADAC -sarjaan, jossa hän ajoi kaksi vuotta saavuttaen yhteensä viisi pistettä. Vuoden 2005 hän ajoi sarjaa Team Rosbergin väreissä.


title: Henri Karjalainen

text: Vuonna 2006 Karjalainen siirtyi Aasiaan, jossa hän ajoi kaksi vuotta sekä F3- että Formula Renault -sarjaa. Vuonna 2007 hän sijoittui Aasian F3-sarjassa toiseksi. Samana vuonna hän pääsi ajamaan myös yhden GP2-kilpailun BCN Competicion -tallissa, kun hän korvasi loukkaantuneen Markus Niemelän Turkin osakilpailussa.


title: Henri Karjalainen

text: Kauden 2008 Karjalainen ajoi Yhdysvalloissa Atlantic Championship -sarjassa. Hän sijoittui sarjan kokonaiskilpailussa 17:nneksi. Paras yksittäinen kilpailutulos oli Trois-Rivièresin kilpailun kymmenes sija.


title: Henri Karjalainen

text: Kaudeksi 2009 Karjalainen teki sopimuksen ajamisesta FIA:n uudelleen käynnistämässä Formula 2 -sarjassa. Hänen tavoitteenaan on nousta kuninkuusluokkaan, Formula 1:een.


title: Henri Karjalainen

text: Kaudella 2010 Karjalaisen oli jälleen tarkoitus kilpailla Formula 2 -sarjassa, mutta hän ei saanut kerättyä tarpeeksi suurta budjettia, jotta kilpaileminen olisi ollut järkevää. Lopulta hän päätti palata takaisin Suomeen ja kilpailemaan Rata-SM:n osana kilpailtavaan GT Finnish Championshipiin. Karjalainen ajaa Ferrari Team Nurmisen Ferrari F430-autoa yhdessä Jari Nurmisen kanssa. Kausi oli ensimmäinen, kun Karjalainen kilpaili GT-luokan autolla.


title: Leo Blech

text: Leo Blech () oli saksalainen oopperasäveltäjä ja kapellimestari. Hän oli Woldemar Bargielin ja Engelbert Humperdinckin oppilas, ja toimi oopperanjohtajana Berliinissä, Wienissä, Riiassa sekä Tukholmassa.


title: Leo Blech

text: Blech opiskeli Berliinissä käymänsä Hochschulen jälkeen aluksi kaupallista alaa vuosina 1887–1891, vaikka oli jo nuorena taitava pianisti. Myöhemmin hän aloitti musiikin opinnot Berliinissä, jossa Woldemar Bargiel opetti hänelle säveltämistä ja Ernst Rudorff pianonsoittoa. Vuonna 1893 Blech sävelsi ensimmäisen oopperansa "Aglajan" ja sai Aachenin kaupunginteatterin apulaiskapellimestarin paikan. Tänä aikana hän sai opetusta myös Engelbert Humperdinckiltä.


title: Leo Blech

text: Blech muutti Prahaan vuonna 1899, jossa hän työskenteli vuoteen 1906 asti Saksan kansallisteatterissa. Siellä hän johti muun muassa Eugen d'Albertin "Tieflandin" kantaesityksen vuonna 1903. Blech sai kutsun Berliinin hovioopperaan (nykyinen Staatsoper Unter den Linden) 1906, jonka Generalmusikdirektoriksi hänet nimitettiin vuonna 1913. Vuosina 1923–1926 Blech työskenteli Deutsches Opernhausissa Charlottenburgissa (nykyinen Deutsche Oper Berlin), Berliinin kansanoopperassa (nykyinen Theater des Westens) ja lopulta Wienin kansanoopperassa. Tämän jälkeen Blech palasi Berliiniin Generalmusikdirektoriksi Staatsoper Unter den Lindeniin, jossa hän ohjasi vuoteen 1937 mennessä yhteensä 2 846 esitystä.


title: Leo Blech

text: Natsien vallan aikana Blech sai aluksi pitää työnsä juutalaisesta syntyperästään huolimatta Hermann Göringin päädramaturgi Heinz Tietjenille antamalla erityisluvalla. Lopulta hän joutui kuitenkin lähtemään maasta. Blech muutti aluksi Liettuaan ja työskenteli siellä Riian kansallisoopperassa. Neuvostoliiton miehittäessä maan vuonna 1940 häntä pyydettiin Moskovan konservatorion johtajaksi. Blech kuitenkin kieltäytyi ja jäi Riikaan, jonka Saksa valloitti vuonna 1941. Heinz Tietjenin avulla hän vältti pakkosiirtämisen ghettoon ja pakeni vaimonsa kanssa salaa Berliinin ja Sassnitzin kautta Ruotsiin. Siellä hän toimi Ruotsin kuninkaallisessa oopperassa Tukholmassa, jossa hänet oli nimitetty hovikapellimestariksi jo vuonna 1935. Tänä aikana Blech oli mukana perustamassa Freie Deutsche Kulturbundia, ja toimi siinä aktiivisesti.


title: Leo Blech

text: Vuonna 1949 hän palasi Saksaan Charlottenburgiin, ja toimi siellä Generalmusikdirektorina. Huonontunut kuulo pakotti hänet lopettamaan työt vuonna 1953. Blech kuoli Berliinissä 25. elokuuta 1958, ja hänet haudattiin Heerstraßen hautausmaalle.


title: Leo Blech

text: Blech meni naimisiin sopraano Martha Frankin (1871–1962) kanssa vuonna 1899. Myös heidän tyttärestään Lislistä tuli laulaja. Lisl meni naimisiin kapellimestari Herbert Sandbergin kanssa.


title: Leo Blech

text: Leo Blechin sävellykset ovat pääasiassa oopperoita ja operetteja, mutta hän teki myös lauluja ja liedejä. Hän teki paljon yhteistyötä libretisti Richard Batkan kanssa."Rappelkopfia", viimeistä oopperaa, ei koskaan esitetty. Se oli uusi versio "Alpenkönig und Menschenfeindista".


title: LGV Est

text: LGV Est européenne (usein lyh. LGV Est) on Ranskassa Pariisin ja Baudrecourtin välillä kulkeva suurnopeusrata ("ligne à grande vitesse"). Radalla kulkevat Pariisista Strasbourgiin ja edelleen Saksaan tai Sveitsiin menevät TGV-junat sekä saksalaiset ICE-junat. Rata on 301,4 kilometriä pitkä, mutta sen lopullisen pituuden on tarkoitus olla 406 kilometriä, kun Strasbourgiin ulottuva toinen vaihe avataan liikenteelle huhtikuussa 2016. Rataosalla suurin käytettävä nopeus on 320 km/h, ja se on varustettu ERTMS-järjestelmällä.


title: LGV Est

text: Liikenne rataosalla alkoi 10. kesäkuuta 2007. Sitä ennen radalla tehtiin 3. huhtikuuta tavallisesta TGV:stä muunnellulla V150-junalla uusi tavanomaisten junien nopeusennätys 574,8 km/h.


title: LGV Est

text: Radalla on yhteensä kolme asemaa.


title: Rise Above Records

text: Rise Above Records on 1980-luvun lopulla perustettu lontoolainen levy-yhtiö. Yhtiön omistaa Napalm Deathin ja Cathedralin laulajana tunnettu Lee Dorrian. Yhtiö on erikoistunut metallimusiikkiin. Rise Above Recordsilla on myös tytäryhtiö Rise Above Relics, joka uudelleenjulkaisee harvinaisia vanhoja levyjä.


title: Viirupääkipuaja

text: Viirupääkipuaja ("Lepidocolaptes souleyetii") on Keski-Amerikassa ja Etelä-Amerikan pohjoisosissa tavattava kipuajiin kuuluva varpuslintu.


title: Viirupääkipuaja

text: Kooltaan viirupääkipuaja on 19–20cm. Lajin pää on mustan ja valkoisen viiruinen. Selkä on väriltään kastanjanruskea ja muuttuu siivissä ja pyrstössä punaruskeaksi. Viirupääkipuajan kurkku on valkeahko. Vatsa on ruskea ja siinä on vaaleampia viiruja. Nokka on ohut ja alaspäin kaartunut. Viirukipuaja muistuttaa ulkonäöltään säämiskäkurkkukipuajaa ("Xiphorhynchus guttatus"), jonka nokka on paksumpi. Tikkakipuaja ("Xiphorhynchus picus") on hieman suurikokoisempi ja pään sivuilla on enemmän valkoista. Myös kaitanokkakipuaja ("Lepidocolaptes affinis") on hyvin samannäköinen kuin viirupääkipuaja.


title: Viirupääkipuaja

text: Valkokurkkukipuajaa tavataan Meksikosta Länsi-Panamaan ja Kolumbiasta Venezuelan ja Bolivian pohjoisosiin. Lajia tavataan kuivissa lehtimetsissä ja tiheämpien metsien reunamila. Tiheiden metsien sisäosia laji sen sijaan karttaa ja tulee toimeen myös viljelysmetsissä ja jopa kuivilla kaktuksia ja pensaita kasvavilla seuduilla Yleensä laji elää alle puolentoista kilometrin korkeudella merenpinnasta.


title: Viirupääkipuaja

text: Viirupääkipuajat elävät yleensä yksin ja liittyvät usein muiden hyönteisiä syövien lintujen parviin. Laji pesii kolme kertaa vuodessa yleisimmin huhtikuussa, toukokuussa ja lokakuussa. Pesä sijaitsee puun kolossa 3–25 metrin korkeudella. Naaras munii yleensä kaksi munaa.


title: HMS Curlew (D42)

text: HMS Curlew oli Britannian kuninkaallisen laivaston "Ceres"-luokan (osa C-luokkaa) kevyt risteilijä, joka palveli toisessa maailmansodassa ilmatorjuntaristeilijänä.


title: HMS Curlew (D42)

text: "HMS Curlew" liitettiin käyttöönoton jälkeen joulukuussa 1917 5. Kevyt risteilijäviirikköön Harwichiin, jossa alus palveli toukokuuhun 1919. Palvelukseen kuului muun muassa purjehdus joulukuussa 1918 Itämerellä.


title: HMS Curlew (D42)

text: Suuren laivaston nimen vaihdon myötä "HMS Curlew" siirtyi osaksi 1. Kevyt risteilijäviirikköä Atlantin laivastossa touko-kesäkuussa 1919. Alus siirrettiin Devonportiin reserviin elokuussa 1919, mistä se siirrettiin Rosythiin uudelleen palvelukseen huhtikuussa 1920. "HMS Curlew" liitettiin osaksi 5. Kevyt risteilijäviirikköä asemapaikkana Kiina (Hongkong). Kiinasta alus siirrettiin Pohjois-Amerikan (Bermuda) ja Länsi-Intian asemille marraskuussa 1922.


title: HMS Curlew (D42)

text: "HMS Curlew" oli saattamassa 1923 "HMS Repulsea" aluksen kuljettaessa Walesin prinssiä Pohjois-Amerikan ja Kanadan kierroksella.


title: HMS Curlew (D42)

text: Lontoon laivastosopimus vuodelta 1930 edellytti risteilijöiden hävittämistä ja 1934 aloitettiin suunnittelutyö alusten muuttamiseksi ilmatorjuntaristeilijöiksi. Seuraavana vuonna tehtiin päätös, jonka mukaisesti kaikki C-luokan alukset muutettaisiin. "HMS Coventry" ja "HMS Curlew" valittiin prototyypeiksi. Näiden kahden aluksen muutostyöt aloitettiin 1935-1936.


title: HMS Curlew (D42)

text: Suunnitelman mukaan aluksen alkuperäinen aseistus poistettiin ja korvattiin kymmenellä yksiputkisella 4 tuuman Mk V ilmatorjuntatykillä. Tykeistä yksi sijoitettiin keulaan, kuusi kyljille ja kolme perään. Perään sijoitettiin myös kaksi kahdeksanputkista 2 paunaista Mk VI ilmatorjuntatykkiä. Kaksi tulenjohtopaikkaa rakennettiin ja aluksen sisärakenteita muutettiin. Kaikki torpedoputket poistettiin.


title: HMS Curlew (D42)

text: Alus asetettiin osaksi Noren reserviä 1936.


title: HMS Curlew (D42)

text: Toisen maailmansodan syttyessä "HMS Curlew" liitettiin osaksi Kotilaivastoa. Alus otti osaa Norjan sotatoimiin ja ollessaan Narvikin edustalla se joutui Junkers Ju 88 koneiden hyökkäyksen kohteeksi.


title: HMS Curlew (D42)

text: "HMS Curlew" upposi Lavangsfjordiin Ofotsfjordin sivuhaaraan lähelle Narvikia.


title: Amma

text: Amma voi viitata seuraaviin:


title: Abağa

text: Abaga (, )) on maalaiskunta Amgan ulusissa Sahan tasavallassa. Se sijaitsee ulusin pohjoisosassa Amgajoen länsirannalla 25 kilometriä piirikeskuksesta Amgasta koilliseen.


title: Abağa

text: Asukasluvun kehitys:


title: Abağa

text: Abagassa on terveyskeskus, koulu, kauppa, jokisatama ja kulttuuritalo.


title: Abağa

text: Paikkakunnalla harjoitetaan nautakarjanhoitoa ja hevostaloutta sekä maanviljelystä. Nautakarja tuottaa maitotaloustuotteita ja hevostalous lihaa. Tärkein viljelykasvi on peruna.


title: Laintulkinta

text: Laintulkinta tarkoittaa oikeussäännösten soveltuvuuden ja sisällön tutkimista ratkottaessa jotain yksittäistä oikeudellista kysymystä. Laajasti ymmärrettynä laintulkintaa on kirjoitettujen säädösten lisäksi myös tapaoikeuden soveltuvuusalueen selvittäminen. Niin sanottu varsinainen laintulkinta nojautuu oikeussäännöksen sanamuotoon ja analoginen laintulkinta ulottaa säännöksen soveltuvuuden myös sellaisiin tapauksiin, joihin säännöstä voidaan sen tarkoituksen perusteella soveltaa.


title: Laintulkinta

text: Kirjoitetun säädöksen soveltaja saa käyttää objektiivista tulkintaa, eikä hänen tarvitse pitäytyä lainsäätäjien tarkoitukseen. Laajassa tulkinnassa () sanamuotojen tulkinta on laveampaa kuin suppeassa tulkinnassa ("interpretatio stricta"). Suomessa ei laintulkinnassa tarvitse pitäytyä ennakkopäätöksiin, vaikka niillä onkin merkittävä vaikutus oikeuskäytäntöön.


title: Laintulkinta

text: Lakien tulkinnassa tärkeää aineistoa ovat eduskunnan valiokuntien mietinnöt ja hallituksen esityksen perustelut. Myös kohtuus on yksi laintulkinnan näkökohta, oikeudenmukaisuuden ja ennustettavuuden ohella.


title: Laintulkinta

text: Laintulkintaoppi on oikeustieteen ala, joka käsittelee laintulkinnassa tarvittavia näkökohtia. Sellaisia ovat esimerkiksi oikeussäännösten sanojen yleiskielinen merkitys, säännöksen säätämisen syy ja tarkoitus, historialliset perusteet sekä sosiaaliset näkökohdat.


title: Lainselitys

text: Lainselitys on epäselvän tai vaikeaselkoisen lakisäännöksen tarkoituksen selvittävä lainsäädäntötoimi. Lainselityksessä selitettävä säännös muotoillaan uudelleen alkuperäistä tarkoitusta muuttamatta. Säädäntötoimen tuloksena syntyy lainkäyttäjiä ja muita oikeusalamaisia velvoittava oikeussäännös. Lainselitystä on käytännössä hankala erottaa lainmuutoksesta, sillä kumpikin säädetään samalla tavoin. Suomessa lainsäädäntö tapahtuu eduskunnan myötävaikutuksella. Ruotsin vallan aikana lainselitysvalta kuului kuninkaalle.


title: Lainselitys

text: Lainselitysteos eli lakikommentaari on kirja, joka sisältää tiedot yhden tai useamman säädöksen synty- ja muutoshistoriasta, tarkoituksesta, sisällöstä ja suosituksia sisällön tulkintaan.


title: Altan

text: Altan ( ja ) on maalaiskunta (nasleg) Amgan ulusissa eli piirissä Sahan tasavallassa. Se sijaitsee piirin pohjoisosassa Amgajoen länsirannalla lähellä Megino-Kangalassin ulusin rajaa. Matkaa piirikeskukseen Amgaan on 120 kilometriä.


title: Altan

text: Asukasluvun kehitys:


title: Altan

text: Altanissa on kulttuuri- ja vapaa-ajankeskus, klubi, terveyskeskus, koulu ja kauppa. Paikkakunnalla harjoitettava hevostalous tuottaa lihaa ja nautakarjatalous maitotaloustuotteita ja lihaa.


title: Ipanapa 2

text: Ipanapa 2 on 29. lokakuuta 2008 julkaistu lasten musiikkikokoelmalevy. Levyllä esiintyy Samuli Laiho, Mikko Kuustonen, Jyrki 69, Mikki Kauste, Laura Sippola, Juha Lehti, Ninni Poijärvi, Jenni Vartiainen, Hanna Pakarinen, Lauri Tähkä, Janna ja Felix Zenger.


title: Tower Hamlets

text: Tower Hamlets ("London Borough of Tower Hamlets") on yksi Lontoon 32 aluehallintoyksiköstä. Se sijaitsee lähellä kaupungin keskustaa, Thamesin pohjoispuolella ja City of Londonin itäpuolella. Tower Hamletsissa aivan lähellä Cityn rajaa on kaksi Lontoon tunnettua maamerkkiä: Towerin linna ja Tower Bridge.


title: Tower Hamlets

text: Tower Hamlets on keskeinen osa Lontoon East Endiä. Erityisesti siihen kuuluva Whitechapel on vanha työväestön asuinalue. Thamesin varrella oleva osa Tower Hamletsia on aiemmin ollut tyypillistä teollisuusaluetta satamineen ja telakoineen. Viime vuosina jokivarsi on kuitenkin ollut laajan uudisrakentamisen ja kehittämisen kohteena. Lontoon uudisrakennusalueista tunnetuin, Docklands, on osa Tower Hamletsia. Sinne on rakennettu myös useita pilvenpiirtäjiä.


title: Tower Hamlets

text:
Vuoden 2001 väestönlaskennan mukaan Tower Hamletsissa asui 196 106 ihmistä. Kolmasosa kaupunginosan väestöstä on sukutaustaltaan Bangladeshista, ja myös somaliyhteisö on melko suuri. Alkuvuodesta 2011 alueella levitettiin tarroja, jossa se julistettiin homovapaaksi vyöhykkeeksi ja uhattiin Allahin rangaistuksella.
Myöhemmin alue on julistettu julistekampanjalla šarian hallitsemaksi alueeksi jossa on kielletty uhkapeli, pornografia ja prostituutio, alkoholi, musiikki ja konsertit ja huumeet.


title: Puikkotorvijäkälä

text: Puikkotorvijäkälä ("Cladonia cornuta") on nimensä mukaisesti kapean puikkomainen pensasjäkälä. Se voi kasvaa jopa yli 10 cm korkeaksi. Laji on harmaanvihreä ja sileäkuorinen tyvi on ruskehtava. Puikkotorvijäkälän podeetio on lähes haaraton ja kärjestään hienojakoisen jäkälämurun peitossa, tyvi on usein harvasuomuinen. Puikkotorvijäkälä kasvaa erittäin yleisenä koko maassa runsaimmin Etelä- ja Keski-Suomessa. Se viihtyy erityisesti kuivissa kangas- ja kalliometsissä kasvaen pienehköinä ryhminä lahopuulla, turpeella ja humuspitoisella kivennäismaalla. Puikkotorvijäkälän alalaji lapintorvijäkälä (subsp. "groenlandica") on matalampi ja kasvaa vain Pohjois-Suomessa.


title: Salahmin ruukki

text: Salahmin rautaruukki toimi Pohjois-Savossa Vieremällä Salahmin kylässä vuosina 1807–1908. Ruukki käytti raaka-aineenaan järvien pohjasta nostettua järvimalmia (limoniittia).


title: Salahmin ruukki

text: Salahmissa raudan valmistus alkoi pienessä mittakaavassa jo 1807 kun ruotsalaiset Taalainmaalta tulleet veljekset Elias ja Lars Fredrik Dahlström perustivat pienen sulaton ja harkkorautapajan Murennusjoen Kyhjönkoskelle. Nämä laitokset vaihtoivat omistajaa tiheään tahtiin kunnes vuonna 1828 raahelainen kauppaneuvos ja piispa Frans Mikael Franzénin nuorempi veli Zachris Franzén (1787–1852) osti ne 20 000 ruplalla. Franzén nimesi laitoksen Salahmin ruukiksi ja sai sille toimiluvan 1829. Ruukin raudan tuotanto oli tässä vaiheessa 150 kippuntaa (25 000 kiloa) rautaa vuodessa. Franzén perusti Pohjois-Savoon myös toisen rautaruukin 1831 Sonkajärven Jyrkkäkoskelle.


title: Salahmin ruukki

text: Järvien pohjasta nostettu malmi sulatettiin harkkoraudaksi harkkohyteissä joita sijaitsi Ostokoskella sekä Saarikoskelle ja Nissilän Myllykoskella. Vuonna 1859 valmistui kankirautapaja jossa harkkorauta taottiin vesivoimalla toimivilla moukareilla kankiraudaksi. Kankiraudasta tehtiin sitten rekirautoja, ankkureita ja kettinkiä. Vuonna 1837 uudistetussa manufaktuuripajassa taas valmistettiin kirveitä, lapioita, nauloja, hevosenkenkiä ym. taoksia. Valmiit tuotteet kuljetettiin hevoskyydillä joko lähikaupunkeihin tai sitten Raaheen jossa sijaitsi "Salahmin raudan kauppa". Ruukin alueelle rakennettiin asuntoja työntekijöille ja siellä alettiin harjoittaa myös maanviljelyä ja karjataloutta koska lähiseudulta ei saatu riittävästi elintarvikkeita ruukin työväelle. 1850-luvun alussa valmistui ruukinpatruuna Franzénin perheen asunnoksi osin kaksikerroksinen, uusklassinen ruukin päärakennus kosken rannalle. Päärakennusta ympäröi laaja puisto jossa oli muun muassa huvimajoja.


title: Salahmin ruukki

text: Kauppaneuvos Franzénin kuoltua 1852 ruukin johtoon tuli hänen vävynsä Fredrik Sovelius nuorempi (1822–1897). Ruukin asioiden hoito hankaloitui sillä laivanvarustajana toiminut Sovelius asui vakituisesti Raahessa. Soveliuksen aikana ruukin alueelle valmistui 1858 80 lehmän kivinavetta jonne hankittiin lehmiä aina Hollannista saakka. Soveliuksen vaimo Lovisa Franzén perusti vuonna 1855 Salahmiin "Rouvan kouluksi" kutsutun Bell-Lancaster-tyyppisen koulun jossa varttuneemmat oppilaat avustivat opettajaa nuorempien oppilaiden opetuksessa. Ruukin raudantuotanto kasvoi niin että se oli 1857 jo 854 kippuntaa. Kankirautaa valmistui 1859 noin 460 kippuntaa ja erilaisia taoksia valmistui keskimäärin 89,3 kippuntaa vuodessa vuosien 1858–1873 välillä.


title: Salahmin ruukki

text: Salahmin ruukin liikenneyhteydet paranivat kun Saimaan kanava valmistui 1856. Fredrik Sovelius rakennutti 1858 38 lästin kaljaasi "Salahmin" joka aloitti liikenteen Maaningasta Kuopion kautta Saimaan kanavalle ja edelleen joko Pietariin tai Suomen rannikkokaupunkeihin ja vielä edemmäs Tallinnaan, Lyypekkiin ja Kööpenhaminaan. Kaljaasi haaksirikkoutui 1865 Ruotsin rannikolla.


title: Salahmin ruukki

text: Vuonna 1874 Sovelius myi ruukin viipurilaiselle Paul Wahl & Co:lle 246 000 markan hinnasta. Wahlin aikana ruukkiin rakennettiin masuuni joka korvasi harkkohytit. Ruukin tuottama rauta meni nyt Wahlin Varkaudessa sijainneille laitoksille. Raudan valmistus Salahmissa päättyi 1908 ja seuraavana vuonna ruukki siirtyi Wahlin Varkauden tehtaat ostaneelle A. Ahlström Osakeyhtiölle. Vuonna 1950 ruukin koskialueen ja päärakennuksen osti Savon Voima Oy.


title: Salahmin ruukki

text: Ruukin tuotantorakennukset purettiin 1900-luvun aikana mutta ruukinkartanon päärakennus puistoineen sekä muutamia talousrakennuksia on säilynyt. Salahmin ruukin päärakennuksessa toimii nykyään perhekoti.


title: Salahmin ruukki

text: Museovirasto on määritellyt Savon järvimalmiruukit, joihin kuuluvat Salahmin ohella myös Jyrkkäkosken ja Haapakosken ruukit, valtakunnallisesti merkittäviksi rakennetuiksi kulttuuriympäristöiksi.


title: Jyrkkäkosken ruukki

text: Jyrkkäkosken rautaruukki toimi Pohjois-Savossa Sonkajärvellä 1831–1909 ja vielä 1915–1919. Ruukki käytti raaka-aineenaan järvien pohjasta nostettua järvimalmia (limoniittia).


title: Jyrkkäkosken ruukki

text: Ruukki sai alkunsa kun raahelainen kauppaneuvos ja piispa Frans Mikael Franzénin veli Zachris Franzén (1787–1852) hankki viljelyoikeuden Sonkajärvellä sijainneisiin Jyrkän ja Ronkalan rappiolla olleisiin kruununtiloihin. Franzén osti pian tilat omakseen ja hän hankki myös malmioikeudet läheisiin järviin. Jyrkkäkosken ruukki sai toimiluvan 1831. Ruukille rakennettiin masuuni ja kankivasarapaja. Rakennustöitä haittasivat vaikeat kulkuyhteydet mutta masuuni aloitti raudantuotannon joulukuussa 1835.


title: Jyrkkäkosken ruukki

text: Ruukin toimintaa haittasi alusta saakka se että valmiit tuotteet jouduttiin kuljettamaan pitkien matkojen päähän muun muassa Kuopioon, Raaheen, Mikkeliin ja Viipuriin. Franzénin kuoltua hänen seuraajansa ja vävynsä Fredrik Sovelius myi ruukin maatiloineen sekä kotitarvesahoineen ja -myllyineen 1853 Varkauden ruukin hoitajalle Johan Erik Malmborgille 8 000 hopearuplan hinnasta. Vuonna 1855 ruukki siirtyi sitten viipurilaiselle kauppaneuvos Paul Wahlille.


title: Jyrkkäkosken ruukki

text: Wahlin aikana ruukin raudantuotanto kasvoi noin 250 kippuntan vuosituotannosta parhaimmillaan 700 kippuntaan. Ruukin tuottama rauta meni Wahlin Varkauden putlaus- ja valssilaitoksen käyttöön. Ruukki sai 1874 uuden skotlantilaistyyppisen masuunin.


title: Jyrkkäkosken ruukki

text: Jyrkkäkosken ruukki suljettiin kannattamattomana 1909 mutta se oli vielä uudelleen toiminnassa 1915–1919 raudan hinnan noustua ensimmäisen maailmansodan aikana korkeaksi. Ruukin rakennuksista on säilynyt uudempi masuuni, 1830-luvulla rakennettu ruukin johtajan asuintalo Herrala, työntekijöiden asuinrakennus, talousrakennus ja sauna. Uuden masuunin viereen 1938 rakennettu mylly on nykyisin kahvilana.


title: Jyrkkäkosken ruukki

text: Museovirasto on määritellyt Savon järvimalmiruukit, joihin kuuluvat Jyrkkäkosken ohella myös Salahmin ja Haapakosken ruukit valtakunnallisesti merkittäviksi rakennetuiksi kulttuuriympäristöiksi.


title: Kriisi (täsmennyssivu)

text: Kriisi voi tarkoittaa ainakin seuraavia:


title: Välitysliikerekisteri

text: Välitysliikerekisteri on aluehallintoviraston pitämä virallinen luettelo alueellaan toimivista kiinteistönvälitysliikkeistä ja vuokrahuoneistojen välitysliikkeistä. Rekisterin pidon aloittivat vuonna 2001 Lääninhallitukset. Välitysliike merkitään rekisteriin siinä aluehallintovirastossa, jonka alueella liikkeen pääasiallinen hallinto sijaitsee. Rekisteriin ilmoittautuminen on pakollista, ja sen laiminlyöjää voidaan varoittaa, toiminta voidaan kieltää tai voidaan asettaa uhkasakko. Rekisterin tiedot ovat julkisia, joten jokaisella on oikeus saada merkinnöistä tietoja ja otteita.


title: Välitysliikerekisteri

text: Välitysliikerekisteriin merkitään yksityisestä henkilöstä nimi, henkilötunnus ja toiminimi, oikeushenkilöstä toiminimi sekä kaupparekisterinumero, välitysliikkeen toiminnan laatu, vastaavan hoitajan nimi ja henkilötunnus, vastuuvakuutuksen vakuutusmäärä ja vakuutuksen antaja. Rekisteriin merkitään myös liikkeelle annettu rekisteritunnus ja rekisteröinnin päivämäärä sekä annetut varoitukset, kiellot ja rekisteristä poistamisen syy ja päivämäärä.


title: Välitysliikerekisteri

text: Ruotsissa on vastaava kiinteistönvälittäjälautakunnan () ylläpitämä rekisteri, johon ei tarvitse ilmoittautua, jos on asianajaja tai ainoastaan vuokraoikeuksien välittäjä. Tanskassa rekisteriviranomaisena toimii Erhvervs- og Selskabsstyrelsen, ja rekisteriin merkitään kiinteistönvälitystä harjoittavat kiinteistönvälittäjät, asianajajat, pankit ja vakuutusyhtiöt.


title: Harvaetuhampaiset

text: Harvaetuhampaiset (Diprotodontia) on pussieläimiin kuuluva nisäkäslahko, jonka nimi juontuu kreikan kielestä tarkoittaen kahta etuhammasta. Lahko jakaantuu kolmeen alalahkoon, joissa on yhteensä noin 120 pussieläinlajia, kuten kengurut, koala ja vompatit. Lahkon sukupuuttoon kuolleisiin lajeihin lukeutuvat muun muassa suurikokoiset "Diprotodon" ja "Thylacoleo".


title: Harvaetuhampaiset

text: Lähes kaikki harvaetuhampaislajit ovat kasvinsyöjiä. Joitakin hyönteissyöjiä ja kaikkiruokaisiakin lajeja on, mutta nämä ovat pääasiassa viimeaikaisia muunnoksia vallitsevasta kasvinsyönnistä.


title: Harvaetuhampaiset

text: Harvaetuhampaisia elää vain Australaasiassa.


title: Steve Stevens

text: Steve Stevens (oik. Steven Schneider, s. 5. toukokuuta 1959 Brooklyn, New York) on yhdysvaltalainen kitaristi ja lauluntekijä. Hän on tunnettu lähinnä yhteistyöstään Billy Idolin kanssa, mutta hän on luonut myös oman soolouran ja toiminut sessiokitaristina useiden eri artistien, muun muassa Michael Jacksonin ja Vince Neilin albumeilla. Stevens kuului 1990-luvulla myös yhtyeeseen nimeltä Jerusalem Slim, jossa Michael Monroe toimi laulajana.


title: William Wynn Westcott

text: William Wynn Westcott (17. joulukuuta 1848 Warwickshire, Englanti – 30. heinäkuuta 1925 Durban, Etelä-Afrikka) oli englantilainen lääketieteen tohtori, esoteerikko, rituaalimaagikko ja vapaamuurari.


title: William Wynn Westcott

text: Westcott oli liittynyt vapaamuurareihin vuonna 1871. Hän tutki ahkerasti Kabbalaa ja liittyi englantilaisen ruusuristiläisjärjestö Societas Rosicruciana in Anglian jäseneksi vuonna 1880. Järjestön Supreme Magus hän oli vuodesta 1891 kuolemaansa asti. Elämä ja harrastukset salatieteiden parissa johtivat lopulta siihen, että hän perusti okkultisen järjestön nimeltä Hermetic Order of the Golden Dawn, yhdessä William Robert Woodmanin ja Samuel Liddell MacGregorin kanssa. Okkultismiharrastuksen koettiin olevan ristiriidassa Westcottin coroner-viran (kuolemansyytutkija) kanssa ja Westcott ei 1890-luvun viimeisinä vuosina esiintynyt ulospäin järjestön nimissä. Westcottin asemaa hankaloitti myös se, että hänen esittämiään ruusuristiläisiä asiakirjoja ja kirjeenvaihtoa, jossa hän saa ohjeita ruusuristiläisen järjestön perustamiseksi saksalaiselta adeptilta, todettiin väärennöksiksi.


title: William Wynn Westcott

text: Westcott toimi myös aktiivisesti Teosofisen Seuran piirissä ja hänen kirjoituksiaan julkaistiin Madame Blavatskyn toimittamassa Lucifer-lehdessä.


title: William Wynn Westcott

text: Westcott jäi eläkkeelle coronerin virasta vuonna 1910, muutti Etelä-Afrikkaan ja kuoli siellä vuonna 1925.


title: Amma Naaxarata

text: Amma Naaxarata () on maalaiskunta eli nasleg () Amgan ulusissa Sahan tasavallassa. Se käsittää alueen eteläosan Amgajoen molemmin puolin. Kunnan keskuskylä on Onnjos (), joka sijaitsee 81 kilometriä piirikeskuksesta Amgasta lounaaseen. Keskuskylän lisäksi kyläalueeseen kuuluvat Jefremovon ja Tjogjulten kylät.


title: Amma Naaxarata

text: Asukasluvun kehitys


title: Amma Naaxarata

text: Vuonna 2001 asui väestöstä keskuskylä Onnjosissa 648, Jefremovossa 29 ja Tjogjultessa 9 asukasta. Vuonna 2007 luvut olivat 599, 21 ja 19 asukasta.


title: Amma Naaxarata

text: Keskuskylässä on terveyskeskus, koulu, kauppa, ja kulttuuritalo.


title: Amma Naaxarata

text: Paikkakunnalla harjoitetaan nautakarjanhoitoa ja hevostaloutta. Nautakarjatalous tuottaa maitotaloustuotteita ja hevostalous lihaa.


title: Hyvin elliptinen kiertorata

text: Hyvin elliptinen kiertorata ("Highly Elliptical Orbit", HEO) on satelliittien kiertorata esimerkiksi Maan ympäri, jossa perigeum on matala ja apogeum on hyvin korkea. Apogeumin luona satellitti liikkuu ja muuttaa asentoaan hitaasti kiintotähtien ja Maan suhteen. Siksi se soveltuu tietoliikenteeseen ja esimerkiksi röntgentähtitieteeseen.


title: Hyvin elliptinen kiertorata

text: Yleisisin on Molnija-rata, jota venäläiset käyttävät monille tietoliikennesatelliiteilleen.


title: Hyvin elliptinen kiertorata

text: P.W. Fortescue, L.J. Mottershead, G. Swinerd, and J.P.W. Stark. "Spacecraft Systems Engineering". John Wiley and Sons, 2003. Luku 5.7


title: Haitin lippu

text: Haitin lippu on Haitin symboli. Se hyväksyttiin 25. helmikuuta 1986. Se on jaettu keskeltä vaakasuoraan kahtia, sen ylempi osa on sininen, alempi punainen ja sen keskellä on Haitin vaakuna. Sininen symboloi maan mustia, punainen mulatteja. Sanotaan, että Haitin lippu sai muotonsa, kun kapinoitsija, Haitin ensimmäinen hallitsija, Jean-Jacques Dessalines otti Ranskan trikolorista valkoisen palkin pois valkoisen miehen symbolina. François ja Jean-Claude Duvalierin aikana 25. toukokuuta 1964-25. helmikuuta 1986 lipun sininen väri oli korvattu mustalla. Tämän lisäksi lipun vaakasuora jako oli korvattu pystysuoralla, niin että vasemmanpuoleinen (tangonpuolinen) palkki oli musta ja oikeanpuoleinen punainen.


title: Apatheia

text: Apatheia (; "a-", ”epä-” + "pathos", ”tunne”; ”vapaus tunteista”) on antiikin filosofian ja erityisesti stoalaisuuden termi, joka viittaa mielentilaan, jossa henkilö on vapaa tunteiden aiheuttamista häiriöistä.


title: Apatheia

text: Siinä missä Aristoteles oli katsonut, että hyveelle on olleellista kultainen keskitie liiallisten ja liian vähäisten tunteiden välillä ("metriopatheia"), stoalaiset sen sijaan pyrkivät vapautumaan kaikista intohimoista eli passioista ("apatheia", kirjaimellisesti ”ei-passioita”).


title: Apatheia

text: Nykyajan psykologian termi ”apatia” on peräisin "apatheiasta". Stoalaiset on usein ymmärretty väärin, koska ”apatia” merkitsee nykyään muuta kuin antiikin aikana. Antiikin aikana sanaan ”tunne” tai ”passio” sisällytettiin suuri joukko inhimillisiä tuntemuksia ja intohimoja, joista monet olivat kielteisiä, kuten viha, pelko, kipu, nautinto, tuska, halu, jne. — näin ”passio” tarkoitti paitsi ”intohimoa” myös ”kärsimystä”.


title: Apatheia

text: Stoalaisten tavoitteena oli tosiasiassa siis vapautua kärsimyksestä "apatheian" kautta, eli olemalla objektiivinen, omaamalla ”selkeitä arvostelmia” todellisuudesta ja säilyttämällä mielentyyneys elämän hyvien ja huonojen hetkien aikana. Tarkoituksena ei ollut tunteiden täydellinen kuolettaminen, vaan niistä aiheutuvien ongelmien välttäminen niin, että turhista arvoarvostelmista luovutaan.


title: Apatheia

text: Stoalaisille "apatheia" oli paras rationaalisista tavoista reagoida ulkoisiin tapahtumiin, koska emme voi vaikuttaa asioihin, jotka ovat toisten ihmisten tahdon tai luonnon aiheuttamia — voimme vaikuttaa vain omaan tahtoomme ("prohairesis"). "Apatheiassa" oli kyse ulkoisten tapahtumien — eli meidän valtamme ulkopuolella olevien asioiden — aikaansaamien tunnevasteiden poiskitkemisestä.


title: Apatheia

text: Stoalaisuudessa ”apatialla” ei näin ollen tarkoitettu ”tylsämielistä välinpitämättömyyttä”, kuten nykyään, vaan ennemmin objektiivisuutta ja ”selkeää arvostelmaa” todellisuudesta, sekä näistä seuraavaa järkkymätöntä mielenrauhaa. "Apatheia" ei tarkoittanut kaikkien tuntemusten menettämistä tai täydellistä irrottautumista maailmasta. Stoalainen joka tekee oikeita (hyveellisiä) arvostelmia ja tekoja osana maailmanjärjestystä kokee tyydytystä ("eudaimonia") ja hyviä tunteita ("eupatheia").


title: Apatheia

text: Pyrrhonistiset skeptikot pyrkivät myös kitkemään tuntemukset silloin, kun niiden aiheuttama häiriö riippuu uskomuksista, mutta sallivat vain tuntemuksen säätelyn silloin kun ne ovat seurausta aistimuksista, kuten kivusta.


title: Apatheia

text: Myöhemmin termin omaksui Plotinos hänen kehittäessään uusplatonismia. Plotinokselle "apatheia" tarkoitti sielun vapautta tunteista silloin, kun se saavuttaa puhdistuneen tilan. Termi siirtyi myös varhaiskristilliseen opetukseen, jolloin "apatheia" merkitsi vapautta kurittomista vieteistä tai tarpeista.